text:
HARARE—
Imwe ongororo yakaitwa nechimwe chikoro chepamusoro chekuIndia, cheChrist University, chichishanda pamwe nemutungamiri weDemocratic Party muZimbabwe, VaWurayayi Zembe, inoratidza kuti veruzhinji muZimbabwe havasi kufarira chirongwa chekunyorwa kwebumbiro idzva remitemo yenyika chiri kutungamirwa nehurumende yakaisa paramende pamberi.
Vachiparura zvakabuda mutsvagiridzo iyi, izvo zviri mugwaro rakanzi Developing a Democractic Constitutional Framework Through a People Driven Constitution-Making Process for Zimbabwe,
VaZembe vati vanhu vakatiwo havadi kuti hurumende, paramende kana mapato ezvematongerwo enyika atungamire kunyorwa kwebumbiro idzva remitemo asi kuti vanoda kuti rinyorwe nekomiti yevanhu pachezvavo.
Vatiwo muongororo yavo veruzhinji vanoti havasi kufara nemanyorerwe ari kuitwa bumbiro idzva iri, vamwe cahiti havana kunyatsopa pfungwa dzavo zvakakwana sezvo paive nekutyityidzirana.
Mukuru wesangano idzva ravana chipangamazano, reZimbabwe Democracy Institute, VaPedzisayi Ruhanya, vanoti vanowirirana nezvakabuda mutsvagiridzo iyi nekuti zviri pachena kuti chirongwa chebumbiro idzva chiri kutungamirwa nemapato ezvematongerwo enyika.
VaRuhanya vanotiwo makakatanwa ari kuitika pakunyorwa kwebumbiro pari zvino anoratidza pachena kuti haanei nezvido zvevanhu, kana zvavakataura, asi zvido zvemapato ari kunyora bumbiro iri.
Zvimwewo zvakabuda muongororo yaVaZembe, avo vagara vachipikisa chirongwa cheCOPAC , ndezvekuti zvikamu makumi manomwe nezvina zvevanhu kubva muzana vakabvunzurudzwa, vakati vanoda kuti Zimbabwe izvibhadharire mari yekunyorwa kwebumbiro rayo, kwete kuda kubatsirwa nevekunze.
Asi VaRuhanya vanoti kunyange hazvo pasina chakashata kuti mamwe masangano nedzimwe nyika abatsire pakunyorwa kwebumbiro remitemo sezvo masangana aya agara kare achibatsira munyaya dzedzidzo, hutano, nezvimwe, nyika inofanira kuburitsawo mari yayo kana ichikoshesa bumbiro rayo.
Ongororo iyi yakaitwa kubva muna Zvita wegore rapfuura kusvika muna Zvita gore rino uye pakabvunzurudzwa vanhu chiuru nezana nemakumi maviri, pamwe nemasangano makumi matanhatu nemanomwe kubva mumatunhu ese munyika.
Kunyange hazvo mamwe masangano akaita seNational Constitutional Assembly, iyo yakamboshandawo naVaZembe, ari kupikisawo chirongwa cheCOPAC, COPAC inoti inomirira vanhu sezvo iri komiti yeparamende yemapato ari muhurumende.


c: text/html

text:
Malawi
Malawi nyika yakakomberedzwa nedzimwe iri kuChamhembe kwakadziva kuMabvazuva kweAfrica uye yaichimbodanwa kunzi Nyasaland. Nyika dzakaikomberedza ndedzinoti: Zambia iri kuMaodzanyemba kwakadziva kuMadokero; Tanzania iri kuMaodzanyemba kwakadziva kuMabvazuva; neMozambique iribata kumabvazuva, kuchamhembe nekumadokero. Nharaunda yeMalawi inodarika 118,000 skweya dzekiromita iyo nyika ine hugari hwevanhu 16,777,547 (2013). Gutaguru reMalawi rinonzi Lilongwe; repiri pakukura rinonzi Blantyre rechitatu Mzuzu. Zita rokuti Malawi rinobva pashoko rokuti Maravi iro raiva zita revanhu vechiNyanja vakagara munyika iyi. Mamwe makomo makuru arimo anonzi Mlanje. Munyika umu munorimwa tii.

robotstxt: allowed

filter: keep


text:
Imba
Imba kana mhatso (house) chivakwa chinogara vanhu pavanobikira, kudyira nokurara. Imba dzinokiwa nezvidhinha, mapango marata, huswa nezvimwewo zvinoshandiswa kuvaka madziro nekupfirira denga remba.
MuAfrica vazhinji vanovaka chidziro chemba nezvidhinha vachizopfirira denga racho nehuswa kana marata.
Kunyika dziri kuEurope neNorth America vanovaka dzimba dzemapuranga dzinova dzinodziya pane dzezvidhinha kunyika dzeko dzinotonhora. MuAfrica mapuranga anonyanya kushandiswa kuturika denga remba.
Dzimba dzinopatsanurwa nezvidziro mukati kuita Rhumu, Mupanda kana kuti Kamuri dzinoshandiswa zvakasiyana.
Katungu zvinoreva musha uri kwawo wega kusina vamwe - isolated dwelling place.
Kamuri dzemba[chinja | edit source]
Marindo (bedroom) zvinoreva imba yokurarira.


text:
Mbavha yakachipiswa . . . Yakakandwa mumugodhi, Yabatikidzwa ichiba chitofu
MUNYAYA inoti kusetsa igoti kusuwiswa, pane murume aipomerwa humbavha nemusi weMugovera wadarika uyo akazopona neburi retsono kuUnit “O” Extension, kuChitungwiza,…
Vopura mari nehuku
IMWE mhuri yekwaShe Chundu kuHurungwe yopunduka nekuda kwebhindaduko rekuchengeta huku iyo pari zvino ine huku dzinodarika 4 000.
Makwikwi eAfrican Woman of the Year
VANHUKADZI hounoi mukana wekuti muhwinhe mibairo mikuru yakarohwa nechando mumakwikwi eKwayedza African Woman of the Year.
Ebola: Chinombori chirwere hwai?
CHIRWERE cheEbol, icho chanetsa kunyika dziri kumadokero kweAfrica kunyanya, chinokonzerwa neutachiona hunonzi Ebolavirus kana kuti Hemorrhagic Fever. Chirwere ichi chinobata…
Chivandire otungamira Zru
SANGANO reZimbabwe Rugby Union svondo rino rakazivisa kuti rakagadza Brighton Chivandire pachigaro chadirector rinova basa raanotarisirwa kutanga musi wa1 Mbudzi.
Fembera Fembera Tione!
VAVERENGI, tinoda kuti mufembere, mutiudze kuti muimbi uyu, uyo ane mukurumbira mukuru munyika panyaya dzekukwenya gitare, ndiani.


text:
Sango
Sango (forest in English) inzvimbo isna misha yakavakwa ine miti nehuswa. Zvakakosha kuchengeta masango tisingapise nokuti miti irimo inogadzira oxygen yatinofema uye unobata mhepo kuti isasvika kumisha nesimba rakanyanya. Miti inochengetedzawo tupuka tunobatsra mbesa dzedu panguva idzo mbesa dzinenge dzotumbuka; tupuka utwu tunobatsira sikarudzi mumbesa dzinorimwa. Tupuka twakafanana nenyuchi tunobatsira kutakura chikono chembesa kuendesa kuchikadzi mumaruva.
Binga isango rine miti yakawanda sezviya zvinoonekwa kumapinga ekuCongo kana ekuBrazil muBinga reAmazon.
Denhere (thicket) zvinoreva sango rine makwenzi kana miti isina kunyanya kureba.


text:
WASHINGTON—
Komiti yeparamende iri kutungamira kunyorwa kwebumbiro idzva remitemo yenyika, yeCopac, inoti yapedza kunyora gwaro rezvakabuda pamusangano wemazuva matatu weSecond All Stakeholders Conference wakaitwa mwedzi wapera.
Komiti iyi inotiwo yasvitsa gwaro iri kukomiti iri kukokera mabasa eCopac.
Asi vane ruzivo nezvaitika mumusangano uyu vanoti paita kusawirirana kukuru pakati peMDC ne Zanu PF pamusoro pekuti gwaro iri rochiendeswepi.
VeZanu PF vanonzi vari kuda kuti gwaro iri ritange raiswa kuvatungamiri vemapato ari muhurumede, ukuwo veMDC vachiti ngaritange raendeswa kuparamende sezvo iri iyo iri kutungamira hurongwa uhwu.
Copac yakapedza kunyora gwaro iri svondo rapera asi zvinonzi komiti iri kukokera mabasa eCopac yakaridzosa ichiti Copac yakanga isina kuisa zvimwe zvezvakaitika pamusangano weAll Stake Holders Conference, izvo zvinonzi zvakakosha.
Asi mumwe wemasachigaro eCopac, VaDouglas Mwonzora veMDC T, vanoti komiti yavo yakanga isina chete kuisa nhoroondo yekunyorwa kwebumbiro remitemo, iyo vaifunga kuti yakanga isina kukosha.
Hurukuro naVaDouglas Mwonzora


text:
Tsazaniso
Muchidzidzo cheMasvomhu, tsazaniso (Equation) chinyorwa chinotaridza kuti mativi maviri ezvakanyorwa akaenzana kana kuti anotaura zvakaenzana. Pakati pemativi maviri panonyorwa vara rinoti (=) rinotiudza kuti mativi maviri akaenzana pane zvose. Shoko iri rinotodza kubva pashoko reChiManyika rinoti kutsazana rinoreva kuenzana. Nokuda kwekuti mamwe mashoko haasiri anoshandiswa mazuvaose chinyorwa chino chiri kukwereta mashoko iwayo chichiita kuti ashande muzvidzidzo zviriko mazuvano zvakaita semasvomhu nePimanyika.
Vamwe vatauri vanoti enzane.


text:
HARARE—
Murairidzi wechikwata chine mukurumbira munyika, cheDynamos, Kalisto Pasuwa, anoti ari kushushikana zvikuru nekubuda kuri kuita vatambi muchikwata chaanorairidza vachinotsvaga mafuro manyuro kunze kwenyika.
Chikwata ichi chave kutanga gadziriro yacho yegore rino chisina mutambi wacho ane mbiri, Denver Mukamba, uyo ari kuenda kunotambira Bidvest Wits yekuSouth Africa mushure mekutora mukombe we 2012 Castle Soccer Star of the Year pamwe nekubatsira Dynamos kutora mukombe we Castle Lager Premier Soccer League pamwe neweMbada Diamonds Cup .
Mumwe wake, munwisi wezvibodzwa, Rodrick Mutuma, ari kuSouth Africa uko ari kutsvaga basa kuOrlando Pirates. Ari kudiwa zvakare nezvimwe zvikwata zviviri, Bloemfontein Celtic neDynamos muSouth Africa makare.
Mutuma akatokumbira kuti Dynamos imbomira kumunyoresa mumitambo yemunyika sezvo akawana basa asiri kudzoka kuzotambira De Mbare.
Pamusoro pezvo, mumwe mutambi, Simba Sithole, ari kunzi ari kuitawo hurukuro nezvimwe zvikwata zvekuSouth Africa uko kunobhadharwa vatambi mari yakanaka.
Ukuwo Partson Jaure, uyo aive pavatambi gumi nemumwe chete vairwira mukombe we 2012 Soccer Star of the Year, ari kutsvagawo basa kuEurope uko ari kunzi ari kudiwa nezvimwe zvikwata munyika dzakasiyana siyana.
Pasuwa anoti nezviri kutika izvi, Dynamos inoda kugadziriswa zvakasimba kuitira kuti ikwanise kutora mikombe muZimbabwe pamwe nekutamba zvakanaka muAfrica, sezvo vaimbove vatungamiri vevatambi, Desmond Maringwa, naGeorge Magariro pamwe naDavid Kutyauripo, vasina kunyoreswa kutambira chikwata ichi.
Nguva yekunyoresa vatambi muCAF Champions League yakatodarika uyezve CAF haitenderi kunyoresa vatambi vatsva.
Pasuwa anoti kusavepo kwevatambi ava kunosiya buri guru muhondo yeDynamos yekutora mukombe wemuAfrica uyu.
Mutuma, Sithole naJaure vese vakanyoreswa kutambira De Mbare muCAF pamwe nevamwe vatambi vatsva vakatengwa vakaita saStephen Alimenda, kubva kuHardbody, pamwe naArtwell Mukandi na Russell Madamobe vakatengwa kuMonomotapa.
Pasuwa anoti panguva ino anga achida kuti ave nevatambi vake vese avo chikwata chake chakanyoresa kuti vatambire De Mbare gore rino pagadziriro yemitambo yakakosha kudai seyeCAF Champions League.
Pasuwa anoti akumbira musangano nevanotungamira Dynamos kuti anzwe kuti vanofungeyi nezviri kuitika nevatambi vechikwata ichi.
Asi sachigaro weDynamos, VaKeni Mubaiwa, vanoti havasi kuzovharira gonhi vatambi vanoda kusiya Dynamos vachienda kune zvikwata zvekuSouth Africa vachiti ivo vachaita pose pavanogona kuti vatengere Pasuwa vatambi vatsva kutsiva vanenge vaenda.
Kunyange hazvo nguva yekutenga vatambi vatsva kubva kune zvimwe zvikwata muZimbabwe iri kutanga musi Ndira 1, 2013, ichipera mukutanga kwaKurume, vePremier Soccer League havasati vatanga kunyoresa vatambi vachatambira zvikwata mumakwikwi emwaka mutsva wenhabvu.


text:
1.
Ndanzwa inzwi rako, Rinondidaidza, Ndishambidze mwoyo wangu Pane ropa rako.
CHORUS
Ndouya, Jesu! Kwauri Ishe! Shambidza mwoyo wangu Pane ropa rako.
2.
Ndashaya masimba, Iwe uchandipa; Uchandishambidz a kwazvo Uchanditsvenisa.
3.
Jesu wandidana Nditsvake rutendo Norudo noruregerero, Pasi nokudenga.
4.
Jesu wasimbisa Basa rakanaka; Wapamhidza ngoni dzake Pano mwoyo wangu.
5.
Jesu wakandipa Tsitsi dzake dzose; Wandipa ruregerero Norutendo rwake.
Tsitsi Dzinondishamisa
1.
Tsitsi dzinondishamisa
Dzakandiponesa.
Ndakange ndisingaone
Zvino ndaoneswa.
2.
Tsitsi dzinondishamisa
Dzakandishingisa.
Ngetsitsi dzake ndasukwa
Zvino ndaponeswa.
3.
Mudambudzo repanyika
Ndine Mugondeki.
Ndichazofamba kuenda
Kum’soro kudenga.
4.
Ishe wakanditsidzira
Rufaro kudenga.
Jehova ndiye M’chingeti
Muupenyu hwepasi.
1.
Ndinobva kwamuri, Ndinoenda kudenga, Ndinoenda kuimba yaBaba; Kune iyi imba inoutsvene ukuru, Ndinokugadzirira’ nzvimbo.
2.
Kana ndichienda, ndokudzokerai, A’vanhu venyika havaone: Kana ndichidzoka ndokugam’chirai, Tigare munzvimbo ndinemi.
3.
Iri’nzwi raMambo, riri’nzwi ro m’faro. Farai! Vatendi, farai! Ishe wakaenda, asi achadzoka, Apinze kudenga imi mose.
4.
Ipa togara pautsvene kwazvo, Navazhinjizhinji chokwadi: Neredu ir’nzwi tiri pana vamwe, Tokudza Ishe wokudenga.
1.
Ishe ndinzwe nekufara Ndinzwe netsitsi dzako Dzaunopa vanhu vose Ngadziuye pandiri, pandiri.
2.
Rega kundisiya, Baba, Kana ndiri mutadzi, Ndinokuipa pamwoyo, Asi uya pandiri, pandiri.
3.
Uya pano, Muponisi! Ngandichengetwenewe; Kana uchindishevedza, Ndichauya kwauri, kwauri.
4.
Mweya Mutsvenewa Mwari! Rega kundipfuura, Ngandione ndiri bofu, Taurai izwi resimba, resimba.Rudo rwako Mwari Baba, Ropara Ishe wangu, Nokuwadzana KwoMweya. Kungavepo kwandiri, kwandiri
1.
Ndinoshamiswa kwazvo Namabasa makuru Akaiitiwa nemi, Ose anorumbidzwa Ukuru hwenyu Mwari Hunoshamisa kwazvo.
2.
Kana ndarangrira Mabasa okudenga. Kana ndrangira Mabasa apanyika, Inobuda misodzi Kana ndafunga iwe.
3.
Mwari Vatatumumwe, Itai kuti tikude, Nokuti wakatida, Makazotipa Jesu, Watipa Mweya wako Wokutipupurira.
4.
Rumbidzai iwe denga! Rumbidzai iwe nyika! Rumbidzai iwe gungwa! Nesu ngatirumbidze! Uyu musiki wedu, Ano rudo rukuru.
1.
Dombondipa meso ndione, Pauzuru kudenga; Ndivaone vano utsvene, Vanofara kunaShe.
2.
Zviya zvavaiva panyika Vaichema misodzi; Vaimanikwa nokuedzwa Muedzi achiedza.
3.
Ndakaona negwara rake, Ndikabvunza, ”Makadii?” Ndiyeyo wanga watifira, Wanga wafira isu.
4.
Vakaona negwara rake, Raenda paupenyu; Vakafamba, pagwara rake, Vazorora kudenga.
5.
Ngaarumbidzwe M’tungamiri Zvaatitungamirira; Kusashaike muteveri. Panero gwara rake.
1.
Nditarire nokufara Ishe wangu Ndiwe wanga wandifira, Ishe wangu. Makasika denga renyu Waburuka denga rako, Uchisiya upenyu hwako, Ishe wangu.
2.
Ndandigere mune rima Ishe wangu; Nda’ndiende panono rufu, Ishe wangu Dzakauya nhume dzako, Dzandinzwisa dama rako, Dzandiudza tsitsi dzako, Ishe wangu.
3.
Ngandinzwiswe ngoni dzako, Ishe wangu; Ndive muponiswa wako, Ishe wangu! Zvakaipa ngazvipere, Mwoyo uve noutsvene, Ndinzwe undireverere, Ishe wangu!


text:
Zvinoshandiswa kuchengetedza
Zvinoshandiswa kuchengetedza (security devices) kana gumbapamwe rezvinoshandiswa kuchengetedza zvinotumira mashoko ekuti unokwanisa kuona kana kuti kunzwa chinochengetedza chinokwanisa kukuzivisa kuti pane chaitika kana kuti zvichangoitika. Zvinoshandiswa zvinosanganisira sairini (siren).
Semuenzaniso zvinoshandiswa kuchengetedza zvinotevera zvinoti:
- Chenjedzo pambavha (burglar alarms) yakagadzirirwa kuzivisa kana kusvinudza asvika panharaunda yakachengetedzwa. Izvi zvinoitika muchinyararire kutumira mashoko kune mapurisa kana varindi. Vanoziviswa pasina uzivi hwembavha, zvichiwedzera mukana wekubata mbavha.
- Chiringazuva chevarindi (alarm clocks) inosvinudza munguva dzose dzaunenge wakasarudza. Mugumbapamwe rekuchengetedza chiringazuva chevarindi chinozivisa kana zvaunenge wakanzi uite ukasazviita inozivisa.
- Chenjedzo nedziviriro (safety alarms) inorira kana pane chakaipa chaitika. Chenjedzo nedziviro dzinonyanya paruzhinji:
- sairini kana pachinge paita mafashamu emvura nemoto unoparadza nharaunda
- chenjedzo yemoto mukati mechivakwa zvinoiudza kuti moto watsva. Izvi zvinowanzova nepazvinosvikira unyanzvi wezvinoitika.
- chenjedzo yeutsi mukati mechivakwa
- chenjedzo yekuchengetedza motokari
Pachishona vanoridza ngoma kana kuridza hwamanda kuzivisa vari kure kana kwaita moto kana vavengi kana zvimwewo zvaitika.


text:
Jende
Jende - machende (muruzhinji), masvada. inhengo yemurume inowanikwa pasi pemboro pakati pemakumbo yakarembera. Machende anongogara ari maviri.
Machende ndiwo anogadzira hurume. Kana pasina machende munhu kana mhuka haikwanise kuberekesa.
Machende ndiwo aya anonzi muchirungu ma testicles; uye maari ndimo munogadzirwa mbeu yehubaba, unonzi uronyo kana kuti maronyo. Machende anozivikanwawo nezita rekuti makandi asi vamwe vanowanzomati matomatisi kana kuti mabhora. Murume umwe neumwe unenge ane machende maviri, asi kune varume vashoma vane jende rimwe.
Machende anogadzirawo chidenhi chinonzi testosterone chinodenha kuyaruka kwemukomana kuti ave nechimiro chemurume.
Svada (scrotum) zvinoreva chibhegi chinoonekwa kunze chinotakura nhengo iyoyi yehurume.
Kana jende riri rimwe rinonzi Jendekufa. Kana ukaita rimwe hombe kamwe kari kadiki unonzi une jendekufa zvakare.
..


text:
Vakazivira rufu rwemwana wavo paWhatsApp
VABEREKI nehama dzepedyo dzemumwe musikana aidzidza paCatholic University in Zimbabwe, muHarare, vakarohwa nehana ndokusara vazere nekushushikana apo vakazongoona nyaya nemifananidzo…
Kuchera pose-pose kwokonzera Gukuravhu
MASABHUKU ekunharaunda yekwaMusiiwa kwaShe Musana kuBindura ochema-chema nekuda kwevanhu vari kuchera pose-pose, kusanganisirira muminda, vachitora ivhu rekuvakisa dzimba zvavanoti zvakonzera…
Makwikwi eAfrican Woman of the Year
VANHUKADZI hounoi mukana wekuti muhwinhe mibairo mikuru yakarohwa nechando mumakwikwi eKwayedza African Woman of the Year.
Masvingo yotungamira mukuchecheudzwa
Catherine Murombedzi MUKUTANGWA kwechinhu chese chinofanirwa kusvika kumagumo kwacho kana kuti kuzadziswa. Topa muenzaniso werwendo, ukarutanga haungagumire panzira asi kuti…
Koshesai vechidiki: Bunjira
SHASHA yakambonetsa mumutambo wenhabvu, Alois Bunjira, anoti nhabvu yemuno inobudirira chete kana pakave nekukosheswa kwekusimudzira vechidiki izvo zvinobatsira mune ramangwana.
Fembera Fembera Tione!
VAVERENGI, tinoda kuti mufembere, mutiudze kuti muimbi uyu, uyo ane mukurumbira mumusambo weAfro-Pop Jazz ndiani. Akamboimba naShinsoman mugore ra2008.


text:
Nhova
Nhova (fontanel in English) chikamu chiri pamusoro yevana vacheche chakapfava panotaridzika pasina bvupa redehenya. Nhova inotendera kuti musoro wemwana uwumbike, kudzoka, nokudzvanyika panguva yokuzvarwa; izvi zvinobatsira kuti mwana abude pamukana waamai zviri nyore. Mapfupa emusoro anosimba kusvika nhava yavhara pamwedzi gumi nemisere kusvika makumi maviri nemina (18-24).
Tsika[chinja | edit source]
- Vamwe vanotenda kuti nhova inofanirwa kurapwa nemishonga inozorwa pamusoro penzvimbo yacho.
- Mazuva ano kwave nevazhinjiwo vasisashandise mishonga yenhova, vanotenda mukupa mwana mvura yekunwa yakawanda kuti muviri wake usarase mvura yakawanda.


text:
runovimba nguva dzose, rune tariro nguva dzose, runotsungirira nguva dzose …. Rudo harungaperi” (1 Vakorinte 13:7 ‐8) Saka chii chinoitika kana tichinamata tichishandisa zvombo zvatakapiwa naMwari? 2 Vakorinte
kukudza vakuru vavo nguva dzose,kunyange vakuru vacho vakavati vaite zvinhu zvine ngozi kana zvinokuvadza? • Ndeapi mazano aungapa Patricia?
Kugaroshoropodza mwana nguva dzose. Kupomera kana kunenedzera mwana mhosva nekumutyisidzira. Kusabata vana zvakaenzana. Kubhinya vana. Kurova mwana zvisina mwero.?
Zvirwere zvepabonde zvine zviratidzo nguva dzose. Utunga nezvimwe zvinoruma zvinoparadzira hutachiwana hweHIV. Hazvina kana basa kushandisha makondomu
Makatarisa zvose zvamava kuziva, dai waiva Leroy, waitaurira mudiwa wako kana kuti vadiwa vako kuti une njovhera here? • BASA ROKUITA: Gadzira chionwa chinotaridza nzvimbo ( map ) dzose dzaunoziva kunogona kutorwa makondomu nevechidiki munzvimbo menyu.
Farai imi kana muchitukwa noku-Happy are you when people abuse shushwa nokureverwa nhema dziri you and persecute you and speak dzose pamusana pangu.
Kana uine utachiona hwe HIV kana kuti hauna, shandisa ma condom nguva dzose. Izvi zvinokudzivirira kubva muzvirwere zvepabonde, kusanganisa HIV pamwechete nekubata pamuviri usati wagadzirira.
chandakamboona chinogona kushandisika nevanhu vemhando dzose (kusanganisira nevarume), chichitarisawo kusiyana-siyana kwezvavanoda uyewo nepavari.
Chiremba havakupei tsamba yemishonga nguva dzose; vamwe vanoti munozvitengera mimwe mishonga kuchitoro chemishonga. Ndinofanira kuripa here kana ndine tsamba yekuwana mishonga?
Zviitei nguva dzose: Kana matanga rambai muchizviita nguva dzose. Yeukai kuti makondomu anodzivirira kubata pamuviri pausisangadi nekudzivirira neutachiwana hweHIV kana akashandiswa nemazvo nguva dzose. 10


text:
Paul Mwazha’s teaching at Guvambwa 19 April 2014, Easter Sabbath
Vana vaBaba vangu, nyika yava kuguma. Mazvinzwa. Eh Mobatisisa, togadzirira. Togadzirira kuuya kwaJesu. Inguva yekupinda muChurch yaJesu iyi. Nhaika. Vanhu vachibhabhatidzwa imomo. Ndomune dzidziso yaMwari. Vachigamuchira Mweya Mutsvene imomo, vachifamba munzira dzaMwari. Nhaika. Eh. Zvino asi tinofara zviri kuita, nyika dzese dziri kuuya muThe African Apostolic Church. Eh. Kwese kwese. Ah kwese kwatiri kuenda ndozvazvinoita izvozvi. Ah Eh veduwe. Nguva yakwana. Farai, nokuti vana vaBaba wangu, nyika ino haisi yedu, inyika yenyama. Kana munhu afa handiti zvinonzi haachipo waenda. Pakuviga vanoti tava kuisa ivhu kuvhu, Eh ivhu iri kairi. Munhu ndiye anoita kuti utaure, umire, ufambe, udye, unamate, unwe. Eh. Zvinokonzerwa neMweya uri mumunhu. Kana munhu afa mweya unobuda. Ivhu iri rinozotaura? [congregation responds - Kwete!] Hariore? [Rinoora]. Saka richivigwa ka, richiiswa muvhu kuitira kuti vanhu varege kunhuhwirwa. Zvino asi mweya unofa here? [congregation responds - Kwete!] Unoenda kudenga. Kana munhu afa akaenda kudenga asina Mwari, mweya wake unonoiswa mueGehena, kwakutsva nekusingaperi. Eh, mweya haufe. Kana anga ari anga achitenda, apinda muThe African Apostolic Church , angachichengeta murawo, mweya wake unoenda muparadise maanogara nengirozi pamwechete. Vachirarama nekusingaperi.
Saka tichiti Mwari waAbraham nyika yava kuguma. Vana Abraham vatowoko kudenga. Zvino, saka munhu anotimirira kudenga ndiJesu, Handizvo here? [congregation responds - Amen!] Saka ndiye anotipa mweya waMwari Baba noMweya wake, handizvo here? [congregation responds - Amen!]. Mweya waMwari Baba noMweya waMwanakomana wogara matiri. Tove vatsvene. Tove vaaApostora vaJesu vanaMwari Baba, Mwari Mwanakomana naMwari Mweya Mutsvene. Kufa hupinda. Handiti kune vamwe vari muno muchurch vakavainda, ndikavadzora? [congregation responds - Amen!] Ivavo ndovanonzwisisa kuti ndakatumwa naJesu. Uyezve ndovanoziva kuti Pauro Mwazha arikudenga ari panyika, handizvo here? [congregation responds - Amen!] Vamwe vari kurota variko kwavari, ivavo muri kuona vari kuzouya vachibhabhatidzwa.
Zvino mogadzirira vana vaBaba vangu. Nguva yapera, nyika yavakuguma. Mazvinzwa ka? [congregation responds - Amen!] Eh, moramba muchida Mwari saizvozvo. Muchichengeta mitemo gumi nhai? [congregation responds - Amen!] Mitemo gumi ndokutenda. Asi ka muno goneswa naMwari. Kana maira matenda mukabhabhatidzwa munopiwa Mweya wokuteerere shoko raMwari. Mazvinzwa? [congregation responds - Amen!] Ndatenda hangu vana vaBaba wangu. Moramba makadaro.
MaBishop akaita zvakanaka kuronga mazuva akawanda kudai. Nhasi isSabata, tozobva pano nomuvhuro. Zvinogonekwa navanhu vasina Mwari izvozvo? [congregation responds - Kwete!] Inguva! Ingirozi inokuitisai izvozvo. Ngirozi yeChurch irikupinda mamuri. Mweya Mutsvene wouya ndowokuitisai izvozvo. Nokuti mazita enyu akanyorwa. Sezvakanyorwa zvichinzi, vanhu vake vacharwirwa, ivo vese vane mazita akanyorwa mubhuku. Mukaverenga muPart One kana Part Two yekutumwa kwaPauro Mwazha weAfrica munozviwana zvirimo izvozvi. Eh. NeDate ravakanyora. Ndini ndakapuhwa bhuku racho, nepanzvimbo yacho pandaizvipirwa. Zviri mumabhuku ekutumwa Part one ne Part Two. Saka ndakanzi nyorera vana vari kumaUniversity kuti vagozokubatsira mukusikwa kwenyika itsva Africa, iyi. Vanhu vakafunda, vane zivo vane njere ndovane chido chekuverenga mabhuku aya. Vano verenga Bibheri, voverenga mabhuku ekutumwa kwaPauro Mwazha weAfrica Part One ne Part Two, zvichienda mimisoro yavo. Hamuone pavanenge vasumuka vachidzidzisa. Ah vave nezivo wena, Ah vari kuziva, vari kuverenga. Kubva kuchakaipa kuziva. Moramba makadaro vana vaBaba wangu.
Hatisi venyika, tiri ngirozi, tiri vana vaMwari. Nguva yedu yekudzokera kwatakabva, yekuguma kwenyika, ndonguva yeRecreation of Africa panyika, vanhu voda Mwari savari kudenga, vove sengirozi. Dzove Angels. Saka ndakabvunzwa ndikati “I am the Angel of Africa”. Zvino vana vengirozi handiti ingiroziwo?[congregation responds - Amen!] Muri vateveri vangu ka, muri seni. Mweya unopinda mandiri ndouno shanda mamuri. Dzidziso yaMwari yandinochengeta inonditisa kuti Mwari andide ndoyamuri kuchengeta. Tiri chinhu chimwechete. Eh. Tiri vateveri vaJesu, tese. Musasuwe, farai, uye musambo kahadzika, Ah kwete, Aiwa. Makangodiwa henyu, mochifara, nyika ino ndeyenyu denga nderenyu. Uye kunakirwa hakuchaperi kwamuno wana kwaari. Munorwara muchiporeswa, munofa muchi mutswa. Vamwe vanorasika vakundwa naSatan, vachiuya vachisunungurwa, vachishambwa woita seasina kumbotadza. Handizvo here? [congregation responds - Amen!] Obva wapihwa simba rekusatadza zve, nhai? [congregation responds - Amen!] Mwana waregererwa zvitadzo zvako, chienda asi usazotadza zve.
Hamuchiri vanhu vana vaMwari, ichokwadi. Ini ndozviziva izvozvo, nekuti I pray for you day and night, nguva dzose. Muri vana vaMwari. Denga nderenyu. Moramba makadaro. Ah kwazvo. Africa forward, Never Backwards, Halleluyah. Ndiyani akaimbisa izvozvo? [congregation responds - Bishop Manjongolo!] Hallelujah, Africa Forward, Never Backwards. Yavanhu veAfrica, pamberi, ichokwadi. Hatisi vanhu, We are Angels, chaizvo sure. Hamusiri vanhu, muri vana vaMwari. Eh moramba makadaro. Batisisisai icho chamunacho. Ndatenda hangu vana vaBaba wangu. Saka farai, hakuna kusuwa muvanhu vaMwari, tinomufaro mazuva ose! Amen! Ndatenda ([congregation sings - Toita mufaro mumoyo, takatengwa neropa raJesu]
Patinenge toita benediction mutaure kunaMwari, ngirozi dziri pano, dzinonzwa mashoko aya, dzichiatakura dzichiisa kudenga. Mazvinzwa ka. Mwari anesu. Hanzi ndinemi mazuva ose kuzvika pakuguma kwenyika, handikusieyi muri nherera. Hanzi nguva haimbo svika yandinokusiyayi muri mega. Farai vaApostora veAfrica. Farai vaApostora vaJesu. You are Angels of Africa. Muri ngirozi. Ngirozi dzinaMwari nhaika, dzine simba raJesu, nesimba raMwari Baba. Zvino You are Angels of Africa nekuti wamunotevera iAngel yeAfrica. Akati I am The Angel of Africa, The Only Ernest Mwazha in Southern Rhodesia. Nyika yedu yanga ichiri Rhodesia mazuva iwayo. Zvino tiri vana vaMwari, takango berekwa takadaro, nhaika. [congregation responds - Amen!] Musava munyama, Kwete. Uye batai dzidziso, tererai zvamunodzidziswa, zvamunorairwa, zvinobva zvaita zvakanaka. Asi muri kuita ka. Hamuna chinonetsa muchurch revaaApostora veAfrica. Vanhu vakawanda semvura yegungwa, sejecha regungwa, asi no problem, inhema here? [congregation responds - Amen!] Eh, You are Angels, You are Angels, chokwadi, chokwadi vanangu, ah chokwadi. Ndakakuberekeswai naJesu [congregation responds - Amen!] . Aiwa zvakanaka.
Ndokuisai munaMwari, mazvinzwa. Chinodiwa rutendo netariro, wotarisira zvakanaka bedzi. I tell you, You are Angels. Handikusieyi muri mega. Nyangwe kwandinenge ndiri ndinenge ndichikunamatirai. Ichokwadi. Handikusieyi muri mega, Jesu haandisiye ndiri ndega. Uye Mwari Baba havasiye Jesu ari ega. Aiwa. We are Angels of Africa. Ichokwadi. Nyika dzose dzamirira Pauro kuti apedzise basa revhangeri yaMwari. Zvino Pauro ndiyani? Ndimi! Eh, you are Mwazharians, handizvo? [congregation responds - Amen!] Hallelujah!
Zvino! Kungati ngoni dzaIshe wedu Jesu Kristu, Norudo rwaMwari Baba, nokuwadzana kwaMweya mutsvene, zvive zvinogara nemi mese, Zvino! kudzamarare kwekusingaperi. [congregation responds - Amen!] Mwari ngaave nemi [congregation responds - noMweya wako] Garai nokunyarara [congregation responds - Muzita raTenzi Amen!]
Ah ichokwadi, toita rufaro mumoyo!
Paul Mamvura Enerst Mwazha of Africa
Like this:
Like Loading...


text:
WASHINGTON—
Mupepeti webepanhau reWeekly Mirror rekuChinhoyi, VaDennis Kagonye, vamiswa pamberi pedare ramejasitiriti muChinhoyi vakawanikwa vaine mhosva yekudhinda bepanhau ravo vasina rezinesi.
Gweta raVaKagonye, VaKudzai Choga, vanoshanda nekambani yemagweta yeMuchineripi and Associates, vati VaKagonye vapiwa mutongo wekuti vabhadhare faindi inoita zana remadhora, kana kugara mujeri kwemwedzi miviri mushure mekunge mimwe mwedzi mitanhatu yasendekwa parutivi kwemakore mashanu.
VaKagonye vakasungwa neChipiri vachipomerwa mhosva yekutyora mutemo weAccess to Information and Protection Privacy act (AIPPA).
Zvichakadaro, vashandi vatatu veCounselling Services Unit, vakasungwa neMuvhuro vachipomerwa mhosva yekuchengeta zvinhu zvisingabvumidzwe uye kunyora-nyora midhuri, vaendeswa kuBulawayo nemapurisa uko kunonzi kwakaparirwa mhosva iyi.
Mutauriri wesangano remagweta reZimbabwe Lawyers for Human Rights, VaKumbirai Mafunda, vaudza Studio7 kuti magweta ari kumirira VaFidelis Mudimu, VaZachariah Godi naVaTafadzwa Gesa, atevera vatatu ava apo vanga vachiendeswa kuBulwayo.
VaMafunda vati mapurisa emuHarare azosangana nemapurisa abva kuBulawayo muKwekwe, umo vapiwa vasunga ava vachizoenda navo kuBulawayo.
Mapurisa anzi haasati apomera vatatu ava mhosva zviri pamutemo kunze kwekutaura chete kuti vakapara mhosva iyi kuBulawayo.
Mune imwewo nyaya bato reMDC T rinoti mutevedzeri wemubati wehomwe uye vari gurukota remhando dzemoto, VaElton Mangoma, vapiwa masamanisi nemapurisa ekuvazivisa kuti vanodiwa kudare ramejasitireti kuBindura nemusi weChipiri 13 Mbudzi.
VaMangoma vari kupomerwa mhosva yekutuka mutungamiri wenyika, VaRobert Mugabe, pamusangano webato ravo wakaitwa paManhenga kuBindura kwakare gore rapera. VaMangoma vari kuramba mhosva yavari kupomerwa iyi.
Hurukuro naVaKudzai Choga
Hurukuro naVaKumbirai Mafunda


text:
Ngatiende Vadikani Kune Munda Wake Tenzi
1.
Ngatiende vadikani, Kune munda wake Tenzi, Unodiwa vekurima, NdiSamunda wadaidza.
CHORUS
Kasikai kuendayo, Kune zunde rake Mambo, Famba iyo, endai iyo, Kune zunde rake Mambo.
2.
Jesu wati kuna Peter, “Chitevera sure kwangu, Unozovabvuwa vanhu,” Kubva mune dima guru.
3.
Jesu Tenzi watiudza, “Endai kune pasi pese, Muchiparidza izwi Kune ndudzi dzese dzese.”
4.
Zvino rava jana redu Rekutora iri soko Kuna ivo vari kure, Vasingamuzivi Tenzi.
5.
Jesu wati “Kumbiranyi Vapupuri kuna Ishe, Zvokwasvika kupupura Vashomana vapupuri.”


text:
Ketamhuka
Ketamhuka (Zoology in English) ibazi rechidzidzo cheKetazvipenyu rinotarisa zvemhuka. Zvarinobata zvinosanganisira: chimiro chemhuka, kubereka kwadzo, matunhu dzinogarwa nemhuka, uye kuti rudzi rwemhuka rwunorarama here kana kuti rwakatsakatika. Nyanzvi yakadzidzira chidzidzo ichi anonzi Chiketamhuka.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketamhuka ibazi reruzivo pamusoro pemhuka.


text:
Mvura: bata R5 upedze nyota
PANGUVA iyo vamwe vagari vekuChitungwiza nedzimwe nzvimbo dzemuHarare vari kuchema-chema nekuda kwedambudziko guru rekushaya mvura yekushandisa, kune vamwe vari kutora…
Varimi vemapindu vosimudzirwa
VARIMI vemapindu kumatunhu eHurungwe neKariba, kuMashonaland West vosimudzirwa zvikuru nesangano rakazvimirira izvo zvavandudza upenyu hwevanhu vazhinji.
Minda kuvanhukadzi: Dinha
GURUKOTA reHurumende rinomirira dunhu reMashonaland Central, Advocate Martin Dinha, vari kukurudzira kuti vanhukadzi vapihwe minda vachiti vari kurima zvemhando yepamusoro…
Tatarisana nedambudziko idzva
Catherine Murombedzi TINOZIVA kuti munhu akarwara anotsvaga rubatsiro mativi mana enyika, mumwe anoenda kun’anga, kumaporofita kana kuchipatara.
Bosso tinoirakasha: Dinyero
MURAIRIDZI weHarare City, Masimba Dinyero, anoti chikwata cheHighlanders chaigochera pautsi apo pachakadzinga aiva muraidzi wacho Kelvin Kaindu basa munguva pfupi…
Fembera Fembera Tione!
VAVERENGI, tinoda kuti mufembere, mutiudze kuti muimbi uyu, uyo ane mukurumbira mukuru munyika panyaya dzekukwenya gitare, ndiani.


text:
WASHINGTON—
MDC inotungamirwa naVaMorgan Tsvangirai inoti yakavhara neChina kutora mazita evanhu vanoda kukwikwidza musarudzo dzekutsvaga vachamirira bato iri musarudzo dzevamiriri vedare reparamende, maseneta uye makanzura mumatunhu ose emunyika.
Bato iri rinoti vanhu vanodarika zviuru zvishanu vakakanda nguwani mudariro vachiti vanoda kukwikwidza musarudzo.
VeMDC inotungamirwa naVaWeshman Ncube avnoti vachiri kutambira mazita evanhu vachakwikwidza mubato iri.
Zanu-PF inoti haisati yatanga kunyange hazvo yakambovimbisa kuti ichaita izvi mwedzi uno.
Munyori anoronga mabasa emisangano muMDC-T, VaNelson Chamisa, vanoti vanhu vanodarika zviuru zvishanu vakati vanoda kukwikwidza musarudzo dzekutsvaga vanhu vachamirira bato iri.
Hurukuro naVaNelson Chamisa


text:
Robert Gabriel Mugabe
Robert Gabriel Mugabe (Shona: [muɡaɓe], Chi Ngirandi: /mʊˈɡɑːbeɪ/ moo-GAH-bay; vakabarwa 21 February 1924) ndivo mutungamiriri wechipiri wenyika yeZimbabwe. Mumwe weva tungamiriri veHondo ye Rusunguko yairwisa vatongi vechichena, Vakasarudzwa kuva Mutungamiri mugore ra1980, semuchinda mukuru weHurumende yeZimbabwe kubvira 1980 kusvika 1987, kubva 1987 vakabva vava Mutungamiriri weZimbabwe kusvika pari nhasi. VaMugabe vakatora nzvimbo yakanga yakabatwa naAbel Tendekai Muzorewa.
Robert Mugabe akaroora mukadzi wekutanga aainzi Sally Hayfron aibva kuGhana. Mushure mekushaya kwa Sally Mugabe, Robert Mugabe akaroora Grace Marufu uyo anova chizvarwa cheZimbabwe. Vairi ava vane vana vatatu vanonzi Bona Mugabe, Robert Mugabe mudoko na Chatunga Mugabe.
Mukunda waRobert Mugabe anonzi Bona akapedza zvidzidzo zve dhigiri reAccountancy ku Hong Kong mugore 2011; musikana uyu haasati aroorwa uye hapana mukomana anozivikanwa waanofambidzana naye.
VaMugabe igodzi remakore makumi matatu nematatu pabasa romutungamiri wenyika.


text:
GWERU—
Rimwe remasangano anoshanda akazvimirira rinoti riri kushanda nekanzuru yeguta reGweru muzvirongwa zvekubatsira vana vari kurarama neHIV/AIDS. Izvi zviri kuitirwa mumakirinika ekanzuru senzira yekuedza kusimudzira hutano hwevana ava.
Kazhinji kazhinji kana kuchitaurwa nezvematambudziko akatarisana nevanhu vanorarama neHIV/AIDS panowanzotaurwa chete matambudziko evanhu vakuru kwete evana vadiki vari kuraramawo nedambudziko iri.
Nekuda kwekuona izvi, rimwe sangano rinoshanda rakazvimirira rega reAfricaid, richishanda nebazi rezvehutano mukanzuru yeguta reGweru, rakaparura chirongwa chekuvamba mapoka erutsigiro kuvana vari kurarama neHIV/AIDS.
Mukuru weAfricaid mudunhu reMidlands, VaSimbarashe Munyonho, vanoti chirongwa ichi, icho chinoziikanwa nezita rekuti “Zvandiri”, chinokurudzira vechiki vari kurararama neHIV kuti vapinde muzvirongwa izvi mumakiriniki pavanopiwa mishonga inoderedza hukasha nemarwadzo, kana kuti anti-retroviral drugs.
VaMunyonho vanoti sangano ravo rakaona zvakakosha kuita chirongwa ichi vakanangana nevana vadiki sezvo vachiti vechidiki ava vanogona kutadza kunzwinzwisa zvinodiwa kuti zviitwe nemunhu ari kurararama neHIV, uyewo vanogona kuremerwa nepfungwa nekuda kwerusarura rwunoitika kuvanhu vane HIV.
VaMunyonho vanoti kunyange hazvo vana mukoti vari mumakiriniki ekanzuru vachikwanisa kupa vana ava mishonga, nekuda kwekuwandirwa nebasa, vana mukoti ava havazokwanise kupa vana ava nguva yakawanda yekunzwa mamwe matambudziko avanenge vachisangana nawo.
Africaid yakatanga chirongwa ichi muGweru pakutanga kwegore rino mushure mekunge sangano iri raparura chirongwa ichi muguta reHarare mugore ra2004.
Pari zvino chirongwa ichi chiri kuitwa mumakiriniki maviri anoti Mkoba Polyclinic pamwe chete neMkoba 1 Clinic. Chirongwa ichi chinotarisirwa kutangwawo paMtapa Clinic mwedzi unouya, chichizoitwawo mumakiriniki ose ekanzuru ari manomwe, gore risati rapera.
Studio 7 haina kukwanisa kunzwa kuti paMkoba Polyclinic nepaMkoba 1 pane vana vangani vari kurarama neHIV vari muchirongwa ichi.
Mukoti mukuru mukanzuru yeguta reGweru, Amai Rosemary Mlambo, vanoti kunyange hazvo kanzuru yange yagara ichikurudzira kuti vana vadiki vanorarama nehutachiwana vavewo muzvirongwa izvi, zvange zvisinganyatshoshanda zvakanaka.
Pasi pechirongwa ichi, Africaid inosangana nevana vari kurarama neHIV/AIDS pamakakiriniki ekanzuru kaviri pamwedzi.
Pavanosangana apa vana ava vanoita mitambo yakasiyana-siyana uye vanowanawo mukana wekusanganawo nevamwe vanhu vakasiyana-siyana vanoshanda pamwe chete nesangano reafricaid.
Africaid inoti shuviro yavo ndeyekuti vasvitse chirongwa ichi kumaruwa ari mudunhu reMidlands.


text:
WASHINGTON—
Sangano rinorwira kodzero dzevanhu reThe Observatory for The Protection of Human Rights Defenders, iro rakaumbwa nemasangano eInternational Federation for Human Rights neWorld Organization Against Torture, raburitsa gwaro rinotarisa mamiriro akaita zvinhu munyika richipa kurudziro yekuti United Nations, European Union, SADC neAfrican Union dzitumire nhumwa kuZimbabwe pasati paitwa referendamu yebumbiro idzva remitemo uye sarudzo dziri kutarisirwa gore rinouya.
Gwaro iri rinonzi “Zimbabwe: Ongoing Risks for Human Rights Defenders in the Contest of Political Deadlock and Electoral Period.”
Masangano aya achishanda neZIMRIGHTS anoti nyaya yekutadza kugadzirisa misariridzwa yeGlobal Political Agreement ndiyo iri kupa kuti muZimbabwe zvinhu zvisagadzikane munyaya dzezvematongerwo enyika.
Gwaro iri rinoti zvishoma zvavandudzwa kubva pakaumbwa hurumende yemubatanidzwa zvopa kuti patyirwe kuti panogona kudeuka ropa kana munyika mukaitwa sarudzo zvinhu zvisina kugadziriswa.
Mukuru we ZIMRIGTS, VaOkay Machisa, vanoti zvinhu muZimbabwe hazvina kumira zvakanaka nekudaro vanotsigira pfungwa yekuti vekunze vauye kuzoongorora zviri kuitika munyika.
Hurukuro naVaOkay Machisa


text:
Mucheko
Muchidzidzo chePimanyika, mucheko (Cross-section) izwi rinoreva uso hunoonekwa kana chiumbwa chine mumhu chachekwa. Chiumbwa chinogona chiri kuchekwa zvichitevedza: mutsetse wakati sambamba nehwaro hwachakagara nacho, mutsetse wakarurama pahwaro, kana mutsetse unoita gonya ripi zvaro pahwaro.
Ruvanze rweMucheko (Cross-sectional area) - izwi iri rinotaura kukura kweuso hunoonekwa kana chiumbwa chine mumhu chachekwa. Muzvinyorwa zviri kutevera tichange tichidzidza pamusoro petsazaniso dzekutsvaka kukura kwakaita ruvanze rweMucheko.
Muenzaniso[chinja | edit source]
Denderende ndicho chiumbwa chemunyonga (uri pamutsendo), unoonekwa panochekwa charaka zvichitevedza mutsendo nenzira inopa munyonga wakavharwa kwese (closed curve). Izvi zvinoreva kuti mutsendo wacho unocheka nenzira yokuti chiumbwa chinosara pachekwa chine munyonga chete pasina mutsetse wakati twasa; mutsendo haucheke hwaro kana chisuvi chiri pacharaka.
Denderedzwa ndicho chiumwa chinowanikwa kana charaka chachekwa zvichitevedza mutsetse wakati sambamba nehwaro hwechakara chakarurama.


text:
Fundoyetsimba
Contents
Ruzivo rwezve Physics[chinja | edit source]
Physics chidzidzo cheScience chine donzvo rokuti tinge tichinzwisisa nyika ino yatigere. Physics inotarisa mitemo inobata pakufamba nokudyidzana kwezvinhu zvose zviri panyika. Chidzidzo ichi chinoongorora kaumbwiro kakaitwa zviri munyika, kufamba kwazvo maringe nokufambawo nenguva uye nzvimbo. Chinodzidzisawo zvakare nhau pamusoro pemhando dzesimba uye ukama huripo pakati pesimba nokuitwa kwebasa.
Chinangwa[chinja | edit source]
Chinangwa chechinyorwa chino kuparura nhaurwa yezvidzidzo zvePhysics. Zvakakosha kuti tinge tichitanga nekutsangangura mazita atinosangana nawo pakukurukura Physics.
Dudziro yeMashoko Anowanikwa Muzvidzidzo zvePhysics[chinja | edit source]
Mukweso - Resistance
Mutemo (Laws)- sokuti mitemo yaNewton wokutanga, wepiri newechitatu. Mutemo inotsangudzwa netsazaniso dzinonyora ukama huripo pakati pezviyero zvakasiyana.
Rudzivo (Direction)- Iri izwi rapiwa kureva kunongedza divi riri kutaurwa nezvaro, riri kuenda chinhu kana force kana chipi chiyero chine nzenda.
Basa (Work)- Basa rinodudzirwa sesimba rinoshanda kana Fosi ichinge yafambisa chinhu zvinoenderana nedzivo yeFosi iyoyo. Basa rinoitwa chete kana Fosi ichinge yafamba nhambwe; Fosi isina chayafambisa hapana basa rinenge raitwa. Basa rine tsazaniso inoti, Basa = Fosi x nhambwe. Basa rinopimwa nechiyero chinonzi Joules.
Simba (Energy)- simba kupimwa kwehuwandu hwebasa rinotarisirwa kuitwa neGumbapamwe (system). Kune marudzi esimba akawanda ose anopimwa nechiyero chinonzi Joule - kunova kuyerwa kwesimba rinenge rashanda kana Fosi ye 1 newton yafamba nhambwe ye 1m ichisunda chinhu. Tsanangudzo yokuti chinonzi gumbapamwe chii iri kutevera mberi.
Pawa (Power)- izwi iri rinodudzira kuitwa kwebasa paumwe hwechiyero chenguva. Kuchivirika knopimwa nechiyero chinonzi Watt kana kuti (Joules/Second). Kana takatarisa mwenje wegetsi yakanyorwa kunzi 100Watts umwe 50Watts, kureva kuti mwenje wokutanga unoshandisa simba remagetsi rakapwetwa kaviri zvichienzaniswa nemwenje wechipiri. Uye tikatora varume vaviri wokutanga asenga masaga 50 echibage pa 4 awa, wepiri akasenga masaga echibage 50 pa 6 awa - wekutanga anenge ashanda nekuchivirika kwakakura pane wepiri.
manikidzo (Force)- Manikidzo tinoiwona mazuva ose panosundwa kana kuzvuviwa chinhu. Fosi inokenzera kuchinja kwemuchacha (speed), kuchinja kwedzivo, kana kuchinja kwemaumbirwo akaita chiumbwa (Shape)zvikuru sei takatarisana nezviumbwa zvisina kusimba. Fosi ine tsazaniso (equation) inoti F = huremu X kufangura. Fosi inopimwa nechiyero chinonzi Newton (N).
Puresha (Pressure)- izwi iri rapiwa kutsanangudza chiitiko chekunge Fosi iri kubata paumwe hwechiyero cheruvanze. Puresha inopimwa nechiyero chinonzi Pascal uye inopimwa nerudzivo rwakarurama panharaunda yakadzvanyiwa nepuresha yacho. Ngatitii tine zviumbwa zviviri chimwe nechimwe chine huremu hwe 100kg; ngatitizve chokutanga chakagara pauso hwe 1m2, chepiri chakagara pauso hwe 0,5m2. Zviumbwa zviviri zvine Fosi yakaenzana asi chiumbwa chakagara pauso hudiki hwe 0,5m2 ndicho chinodzvanya nepuresha yakakura.
Spidhi (Speed)- iri izwi rinodudza nhambwe yafambwa paumwe hwechiyero chenguva. Spidhi ine tsazaniso inoti Spidhi = (nhambwe/nguva); uye une chiyero chinonzi mita pa sekondi (m/s.) Spidhi haitarisi kuti nhambwe yafambwa pakatwasuka here nokuti hauna rudzivo runopimwa - uku ndiko kusiyana kwacho nemuchacha.
Muchacha (velocity)- iri izwi rinodudza nhambwe yafambwa nenzira yakatwasuka paumwe hwechiyero chenguva. Muchacha une tsazaniso inoti Muchacha = (nhambwe/nguva); uye une chiyero chinonzi mita pa sekondi (m/s). Muchacha unopimwa kushanduka kwerudzivo zvakare.
Rufangu (Acceleration)- iri izwi rinoreva kuchinja kwemuchacha paumwe hwechiyero chenguva. Kufangura kune chiyero (m/s2). Tsazaniso inoti Rufangu = (kuchinja kwemuchacha/nguva).
Gunganidzo (Gravity)- iri izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa. Fosi reguganidzo ndiro rinekweva mvura kuti iwungane munzvimbo dzakaderera uye kuti chinhu chichinge chakandwa mudenga chidzoke zvakare pasi.
Huremu (Mass)- huremu kupimwa kwehuwandu hwechinhu. Huremu hunopimwa nechiyero chinonzi kilogram (Kg).
Huduma (density) - iri izwi rinoreva huremu huchipimwa paumwe hwemumhu. Zvinhu zvakasiyana zvine huduma hwakasiyana; kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Iri zita rapiwa richitoredzera paguduma rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.
Hujoto (temperature) chiyero chinopima kutonhora kana kupisa kuri kuita chiro kana nzvimbo. Hujoto hunodudza kuti chiro chinokwanisa kudziyisa chimwe zvakadii. Sokuti madziya (heat) anoyerera kubva panzvimbo pane hujoto hwe 100oCelsius kuenda kune hujoto hwe 40oCelsius.
Nguva (Time) - iri izwi rinoreva kupimwa kunoitwa kutaramukana kwakaita zviitiko; nguva inopimwa nechiyero chinonzi sekondi(s).
Dendera (Rotation) - iri izwi rinoshandiswa kana chiumbwa chichipoterera akiso yekufungidzira (imaginary axis) zvikuru sei kana akiso iri kunze kwechiumbwa ichochi. Muenzaniso kutenderera kunoita Earth ichipoterera zuva (sun) kamwe (1) pagore.
Kuziririka (Spinning) - iri izwi rinoshandiswa kana chiumbwa chiri kutenderera pa akiso iri pakati pechiumbwa zvikuru sei sei kana akiso ichidarika nepane goko rehuremu (centre of mass). Muenzaniso ungapiwa kuzeya kunoita Earth kamwe pazuva ichiziririka nepane akiso inopfuura nepagoko raiyo Earth.
Nhambwe (Distance)- iri izwi rinotsanangudza kuti nzvimbo iri kure zvakadii kubva kune imwe. Nhambwe inopimwa nechiyero chinonzi mita.
Govano (Ratio) - izwi iri rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga. Muenzaniso ungapiwa ungati zvikwata zviviri zvenhabvu Guruve United neMhangura United zvanga zviine zvibodzwa 3:2 papera mutambo; apa govano yacho inenge iri 1.5. Umwe muenzaniso: pavakapedza kudiridza Sarudzai naChipo vakanga vane 30:15 migomo yemvura yavakatakura - apa govano yacho inenge iri 2. Tinoona kuti pamienzaniso yapiwa zvinhu zviri kufananidzwa zvine nzenda kana chiyero chakafanana.
Mudida (Rate)- izwi iri rinoreva hukama huripo pakati penhamba dzine nzenda dzakasiyana. Nokumwe kutaura Mudida unenge iri Govano yezvinhu zviviri zvine nzenda yakasiyana. Muenzaniso weMudida inosanganisira Muchacha(speed), kurova hwehana (Heart beat), Kuchivirika. Izvi zvataurwa zvine nzenda dzinoti: Muchacha (metres/second), kurova kwehana (beats/second), Kuchivirika (Joules/Second). Kazhinji Mudida unotaurwa kuchishandiswa nguva semupimo uri kufananidzwa nawo; asi tinogonawo kushandisa nhambwe, huremu zvichingodaro. Sokuti tarakita yangu inofamba 10km pa Rita repeturu, kana kuti nyama iri kutengwa nemutengo we $5 pa Kg.
Hwiriro (Kaendaenda, Frequency) - iri izwi rinoreva huwandu hwechiitiko chinodzokorora tichiverenga paumwe hwechiyero chenguva. Hwirira hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe.
Dendera pa Mineti (Revolutions per minute)- iri izwi rinodudzira mudida wechiumbwa chiri kutenderera pa akiso uye kuchishandiswa Dendera pa Mineti sechiyero. Chiyero ichi chinoshandiswa zvakare kutaura mudida wezviumbwa zviri kuzeya zvichiita monerapo paAkiso iri pakati pechiumbwa chiri kutaurwa nezvacho.
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu zvinobatirana, nekurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa (kana kusatenderwa) kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
Mashoko emwero wehuwandu[chinja | edit source]
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Katikati (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vaine katikati yemakore 13 ekuberekwa.
Chiwanza (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinennge toti nhamba 4 ndiwo chiwanza
Misandu yeSebhe[chinja | edit source]
Misandu yeSebhe (States) - iri izwi rapiwa kududza chimiro chezvinhu zvinobatika nekuonekwa nekunzwikwa pakunge zvasvitswa panharaunda yakasiyana hujoto kana mutsindo (temperature and pressure). Kune misandu mitatu yemvura zvichienderana nehujoto hwemvura yacho.
Godo (solid) - iri izwi rapiwa kutsangudza chinhu chakaumbana chisingayerere chingafananidzwa nedombo kana simbi. Takatarisana nemvura tinoona inoita magodo emazaya echando (ice) kana mvura yatondodzwa zviri pasi pe 0 Celsius. Magodo haayerere uye anochengeta kuumbwa kwaakaitwa, pasina kutsindirika kwakanyanya kungaitwa.
Mutuvi (Liquid) - iri zita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mugapu, chinotora kuumbwa kwakaita gapu iroro zvichienderana nehuwandu wemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro. Iri zita rapiwa richitoredzera mutuvi unova mvura iya yemukaka.
Gasi (Gas) - iri zita rapiwa kuzvinhu zvinenga mweya watinofema, zvisingabatike, asi zvichigona kunzwika kuti zviripo. Gasi rinotambanuka kuzadza nzvimbo kana rongo raunenge wariiswa, zvakare rinogona kutsindirika kana puresha yawedzerwa. Mienzaniso yegasi inosanganidza oxygen, carbon dioxide, hydrogen, hydrogen sulphide zvichingodaro


text:
HARARE—
Mukuru wesangano rinorwira kodzero dzevanhu re Zimbabwe Human Rights Association, ZimRights, Va Okay Machisa, vanyimwa neChitatu mukana wekubhadhara mari yechibatiso pamhosva yavari kupomerwa yekunyoresa vanhu sevavhoti zvisiri pamutemo.
Izvi zvinotevera chikumbiro chaVaMachisa chekuti vatongwe vachibva kumba pamhosva yavari kupomerwa.
Vachisvitsa chikumbiro ichi kudare, gweta raVaMachisa, Amai Beatrice Mtetwa, vati VaMachisa vanofanirwa kupihwa mukana wekutongwa vachibva kumba sezvo vari munhu akazvipira kumapurisa mushure mekunge vanzwa kuti mapurisa aida kutaura navo.
VaMachisa, avo vapa hufakazi mudare, vati vakaziva kuti vaitsvagwa nemapurisa vari mudare repamusoro musi wa 4 Ndira painzwikwa nyaya yaVa Leo Chamahwinya vanove mushandi we ZimRights avo vari kupomerwa mhosva yakafanana neyave kupomerwa ivo VaMachisa. VaMachisa vati vakazozivisa gweta ravo iro rakazonyorera mapurisa tsamba iwo mapurisa akapindura.
Muchuchisi wenyaya iyi, VaMichael Reza, vaudza dare kuti Va Machisa havafaniri kupihwa mukana wekubhadhara mari yechibatiso vachiti musungwa anogona kutiza kana akapihwa mukana wekuita izvi sezvo vanga vari kunze kwenyika mazuva akasechwa mahofisi avo.
Asi Amai Mtetwa vati VaMachisa vakabuda munyika mahofisi aya asati asechwa vachienda ku Poland kwavainopinda musangano wezvekodzero dzevanhu we Warsaw Democracy Conference. Vati mushure memusangano uyu, VaMachisa vakadzoka munyika vakazvigarira zvavo kumba kwavo pasina kana mupurisa akambouya achivatsvaga uye vaizviendera kubasa samazuva ese.
VaReza vaenderera mberi nekupikisa chikumbiro chaVaMachisa ichi vachiti humbowo hwemagwaro ekunyoresa vanhu kuvhota pamwe nemuchina unodhinda mapepa ekunyoresa kuvhota zvakawanikwa kumahofisi eZimRights pakasechwa mahofisi aya zvinoreva kuti nyaya yehurumende yakasimba zvikuru.
Asi Amai Mtetwa vati hapana kana chinhu chimwe chete chakawanikwa kumahofisi aya pakasechwa mahofisi aya muna Zvita wegore rapera pamwe nepakasechwa mahofisi aya zvakare neMuvhuro mushure mekunge Va Machisa vazvipira kumapurisa.
Va Reza vati zvaiitwa naVaMachisa nevamwe vasungwa vana vari mujere vakasungwa maererano nenyaya iyi vaiita izvi nechinangwa chekuda kuzoshoresa sarudzo dzakatarisirwa kuitwa munyika kubudikidza nekunyoresa vanhu uye vamwe vanhu vavanonzi vakanyoresa zvisiri pamutemo vanhu vakazvarwa muna 1894.
VaReza vati izvi zvanga zvichiitirwa kuti sangano renyika dzepasi rose re United Nations rigobuda nechisungo chekuti hapana ndege inofanirwa kubhururuka mu Zimbabwe kana munhu ari kudiwa naVaMachisa nevamwe vavo vakasungwa asina kudomwa mudare akundwa musarudzo zvavati zvaizokonzera kusagadzikana munyika.
Asi Amai Mtetwa vati nyaya dzematongerwo enyika dziri kupinzwa pasiripo.
Nyaya iyi yambomira kunzwikwa kwechinguvana sezvo Amai Mtetwa vapopota kuti VaMachisa havafanirwe kunge vane ngetani dzavanga vakaiswa mumakumbo panga pachinzwikwa nyaya iyi vachiti havakwanisie kuti vaenderere mberi nekumirira musungwa kana ngetani idzi dzisina kubviswa. VaReza vati kuiswa ngetani kwanga kwakaitwa VaMachisa kunotevera kurohwa kwakaitwa umwe mejasitiriti ku Kadoma nemusungwa zvakaita kuti mejasitiriti uyu atyoke ruwoko.
Mumutongo wavo, mutongi wedare, Va Tendai Mahwe, vati Va Machisa havafaniri kupihwa mukana wekubhadhara mari yechibatiso vachiti vanogona kusamirira kutongwa kana vakaburitswa muhusungwa pakatariswa mhosva yavari kupomerwa. VaMahwe vati nyaya iyi ine chekuita nekuchengetedzeka kwenyika saka nokudaro kubuditsa Va Machisa muhusungwa kunogona kukonzera kusagadzikana nemvongamupopoto munyika.
VaMahwe vati VaMachisa vadzoke zvakare kudare musi wa 30 Ndira pachaenderera mberi nyaya iyi vachibva kuchitokisi.


text:
Muduso
Muduso (finance in English) zvinoreva kuwanikwa nokumanejewa kwemari, nokubatwa kwose kwemari pane kutenga nekutengeserana. Boka riri kuripa mari kana kupa mari pane chinhu chiri kutengewa rinonzi riri kudusa. Mari yacho iri kupiwa inonzi muduso zvakare.
Gurukota rinowona nezveMuduso ndiTendai Biti.
Kupiwa kweZita[chinja | edit source]
Mukutaura kwemazuva ano unonzwa kuchinzi:
- Wotodusa kana uchida kuti zvifambe - kureva kuti ipa mari - "finance".
- Takaenda kunoshanya kuKariba, kambani yedu ndiyo yakapa muduso werwendo urwu - we went to visit Kariba and our company financed the trip.
Tikatarisa kukura kwakaita mutauro weEnglish tinoona vaikwereta mazwi kune mimwe mitauro uye mamwe mazwi akatanga ari "slang" akazopinda mukutaura kwemazuva ose achitoshandiswawo kumabasa nevakuru. Shoko rokuti muduso rinenge rakafanira kutsanangura chinonzi "finance".
Muenzaniso[chinja | edit source]
Chinyorwa chiri pano vazhinji vanokwanisa kuchinzwisisa nokuturikira kuenda kuEnglish zviri nyore
- Pane zambuko rakavakwa rinoyambuka rwizi Zambezi paChirundu. Muduso wokuvaka zambuko iri wakabva kuJapan, Bhanga guru rekuJapan ndiro rakadusa.
- Mukuturikira kunonzi. A bridge was built that crosses the Zambezi river at Chirundu. The bridge was built with finance from Japan, the Bank of Japan financed the project.


text:
Runhare
Runhare muchina unoshandiswa kuti vanhu vataure vose vari kure nekure; muchina uyu unofambisa mashoko semagetsi kubudikidza newaya. Runhare rwokutanga rwakagadzirwa nemurume ainzi Graham Bell kunyika yeUnited States of America mumakore emwaka wechikumi 1870.
Pari nhasi runhare rwava muchina wakakoshesa pakufambiswa kwemashoko pakati pedzimba, makambani, mabhizimisi naimo muhushangazhi. Kwave nemhando yerunhare isangashandisi waya asi inoshandisa masaisai inonzi chizinganhare kana kuti cell phone kuEnglish.
Makambani anoita zverunhare muZimbabwe anosanganisira: Telone, Econet, Telecel neNetone.


text:
Muravanembiri
Muchidzidzo masvomhu, muravanembiri (binary numeral system in English) zvinoreva tsika yokuverenga nokunyora nhamba kuchishandiswa nhamba mbiri sehwaro hwekuverenga nhamba. Apa kunenge kuchishandiswa 0 na 1 chete. Kuverenga nhamba nenzira iyi kunoshandiswa kuma computer. Nokumwe kutaura tsika inoshandiswa pamuravanembiri ingadzi rumbiridzira, kana toshandura kuEnglish zvoreva kuti – ‘’following twos or by way of two’’.
Kuverenga paMuravanembiri[chinja | edit source]
Kuverenga nhamba paMuravanembiri kunoitwa nenzira yakafanana nokuverenga nhamba paMuravanegumi. Tichitanga nevara rokutanga mavara anorongwa nenzira inoenderana nokukwira kwehuwandu. Kana pari paMuravanegumi panoshandiswa nhamba gumi dzinoti 0,1,2,3,4,5,6,7,8,9; zvino paMuravanembiri panoshandiswa nhamba mbiri dzinoti 0, 1.
Kana mavara apedza ese pachinzvimbo chokutanga chiri kurudyi, nhamba iri kuruboshwe inobva yakwidzwa, kuverengwa kwovambazve pana 0 pachinzvimbo chokutanga chiri kurudyi. Somuenzaniso pamuravanegumi kuverenga kunofamba sezvinotevera:
- 000, 001, 002, ... 007, 008, 009, (kana 9 asvika nhamba iri kumucheto kurudyi inovambazve pana 0, nhamba iri pedo kuruboshwe yokwidzwa kuenda pana 1)
- 010, 011, 012, ...
- ...
- 090, 091, 092, ... 097, 098, 099, (kana 99 asvika nhamba mbiri kumucheto kurudyi dzinovambazve pana 0, nhamba iri pedo kuruboshwe yokwidzwa kuenda pana 1)
- 100, 101, 102, ...
Kana nhamba yasvika 9, danho rinotevera kuti chinzvimbo ichocho chivambe pana 0, nhamba iri pedo kuruboshwe yokwidzwa kuva 1. PaMuravanembiri panoverengwa nenzira yakafana asi kuchishandiswa mavara maviri 0 na 1. Saka kana chinzvimbo chakana kusvika pana 1, panova nokuvambazve kuenda pana 0, uye chinzvimbo chiri kuruboshwe chinokwidza kuenda pana 1 sezvinotevera:
- 0000,
- 0001, (chinzvimbo chiri kumucheto kurudyi chinovamba pana 0, chinotevera kuruboshwe chokwidzwa)
- 0010, 0011, (zvinzvimbo zviviri kumucheto kurudyi zvinovamba pana 0, chinotevera kuruboshwe chokwidzwa)
- 0100, 0101, 0110, 0111, (zvinzvimbo zvitatu kumucheto kurudyi chinovamba pana 0, chinotevera kuruboshwe chokwidzwa)
- 1000, 1001, ...
PaMuravanembiri, chinzvimbo choga-choga chinomirira muradanuro wa 2 nepawa rinokwira zvichibva kurudyi kuenda kuruboshwe. Kumucheto kurudyi kuna 20, panotevera kuruboshwe pana 21, kwotevera 22, zvichingodaro.
Kushandura Muravanembiri kuva Muravanegumi[chinja | edit source]
Matanho anoitwa kuti nhamba iri kuMuravanembiri ishandurwe kuenda kumuravanembiri ndeaya:
a. Tsamanisa nhamba dziri pamuravanembiri nedanho ra 2 riri panhamba imwe neimwe.
b. Chepiri wedzanisa zvitsama izvi zvawawana pamusoro.
Somuenzaniso ngatishandure 10112 kuenda kuhwaro hwa 10. Vara 2 rakanyorwa pasi pa 1011 rinopangidza hwaro 2. Saka nzira inotevedzwa sekutsanangura kuri pamusoro ndeiyi:
1 x 20 = 1
1 x 21 = 2
0 x 22 = 0
1 x 23 = 8
1 + 2 + 0 + 8 = 11
Naizvozvo tinoti 10112 = 1110.
Kushandura Muravanegumi kuva Muravanembiri[chinja | edit source]
Ngatitevedzei muenzaniso wekushandura 5910 kuenda kuhwaro 2.
1. Nyora pasi mapawa a 2, ari pasi pa 59 sezvizvi 1, 2, 4, 8, 16, 32. Danho rinotevera ndi 64 rakakura kupfuura 59, saka rasiiwa.
2. Gova 59 na 32 anova ndiye pawa ra 2 rakanyanya kukura riri pasi pa 59. Nyora pasi kuti 32 anopinda kangani zvizere muna 59. Tinoona anopinda kamwe (1) nemusarirwa 59 - 32 = 27.
3. Tora musarirwa 27 wogova nepawa wa 2 rinotevera rinova 16: 27/16 = 1 sare 11.
4. Tora musarirwa 11 wogova nepawa ra 2 rinotevera rinova 8: 11/8 = 1 sare 3.
5. Tora musarirwa 3 wogova nepawa ra 2 rinotevera rinova 4: 3/4 = 0 sare 3.
6. Tora musarirwa 3 wogova nepawa ra 2 rinotevera rinova 2: 3/2 = 1 sare 1.
7. Tora musarirwa 3 wogovanisa nepawa ra 2 rinotevera rinova 1: 1/1 = 1 sare 0.
Saka zvinoreva kuti mhinduro yekushandura 5910 kuenda kumuravanembiri ndi 1110112.
Kuti tibate chokwadi panoda kudzorera nhamba iyi kuMuravanegumbi sezvizvi:
1 x 20 = 1
1 x 21 = 2
0 x 22 = 0
1 x 23 = 8
1 x 24 = 16
1 x 25 = 32
1 + 2 + 0 + 8 + 16 + 32 = 59
Kureva kuti svomhu yashandwa nemazvo.


text:
HARARE—
Sangano revatori venhau, reZimbabwe Union of Journalists, ZUJ, rinoti riri kukumbira komisheni inoona nezvesarudzo kuti ibvumidze vatori venhau kuvhota musarudzo mazuva esarudzo dzacho asati asvika.
Sangano iri rioti izvi zvinozoita kuti vatori venhau vakwanise kuita basa ravo nemazvo kwete kuzopedzisira vomirawo mimitsetse uku vachiita basa ravo.
Munyori mukuru weZUJ, VaFoster Dongozi, vanoti Zimbabwe Electoral Commission, ZEC, ikasaita izvi zvinoreva kuti vatori vanhau vakawanda vachashaiwa mukana wekuvhota sezvo vanenge vachishandira munzvimbo dzavasingagari musi wesarudzo.
VaDongozi vanoti makore ose apfuura vatori venhau vanga vachivhota musi unovhota veruzhinji. Asi rwendo rwuno VaDongozi vanoti vari kuda kuti vatori venhau vabvumidzwe kuvhota pamberi pesarudzo sezvinoitwa nemapurisa, masoja pamwe nevamiriri venyika vari kunze kwenyika.
VaDongozi vanoti chimwewo chichemo chevatapi venhau kuZEC ndechekuti vatori venhau avo vanenge vaine magwaro kubva kuZimbabwe Media Commission, vanofanira kunyoreswa zvekare neZEC kuitira kuti vakwanise kutora nhau dzine chekuita nesarudzo.
Asi VaDongozi vanoti zvinofadza kuti vari kudyidzana zvakanaka neveZEC sezvo vari kuita misangano navo mumatunhu ese munyika vachikurukura nezvemafambisirwo esarudzo.
Studio7 haina kukwanisa kunzwa divi reZEC panyaya iyi.
Zimbabwe inotarisirwa kuita sarudzo gore rinouya.
Sangano reZUJ rine nhengo dzinodarika chiuru uye Zimbabwe Media Commission inoti gore ra 2011 chete yakapa vatori venhau vanodarika mazana mashanu marezenisi ekuitisa basa ravo muZimbabwe.


text:
Mubatanidzwa weNyika Pasirose
Sangano reMubatanidzwa weNyika Pasirose, inonzi United Nations organisation kuChirungu, (MNP-UN), isangano rinokotsvanidza nyika dziri Pasirose; sangano iri rakaumbwa mugore 1945 zvichitevera kupera kweHondo yePasirose yeChipiri. Sangano iri rine zvinangwa zvina zvinoti:
- Kuchengetedza runyararo Pasirose.
- Kukurudzira kuwadzana pakati pemarudzi nenyika Pasirose.
- Kubatsira marudzi nenyika kushanda pamwechete nechinangwa chokupedza: hurombo; nzara; zvirwere; nekusadzidza, uye kururudzira kuremekedzana pakati pemarudzi nevanhu panhau dzine chokuita nekodzero dzevanhu nerusununguko rwevanhu.
- Kuva muzinda unoringanisa nokuyananisa mabasa anoitwa nemarudzi nenyika kuti vakunde pazvinangwa zviri pamusoro izvi.
Muzinda weUnited Nations uri kuNew York, United States of America.


text:
WASHINGTON DC—
Hurumende inonzi yazobudirira kuzadzisa chivimbiso chayo chekuwedzera vashandi vayo mari dzinofambirana nekukwira kwemitengo yezvinhu, kana kuti inflation-related increment.
Kunyange hazvo vashandi vakawedzerwa mari idzi kutanga kwaNdira, vazhinji vavo vatanga kuwana mari idzi mwedzi uno, dzichibhadharwa kubva muna Ndira.
Mauto, mapurisa nemaghadhijeri, avo vanotangira vamwe vashandi vehurumende kutambira, vanonzi havana kuwana mari idzi mwedzi uno.
Hurumende yakanga yavimbisa kuwedzera vashandi vayo ne 5.3% kubva muna Ndira. Asi kunonoka kwemari iyi kwakanga kokonzera kusagadzikana muvashandi.
Rimwe sangano revarairidzi reProgressive Teachers Union of Zimbabwe, PTUZ, rinoti ichi chiratidzo chekuti hurumende haina han’ya nevashandi vayo, sezvo mari iyi isina zvainoreva.
Maonero ePTUZ aya anotsinhirwawo nasachigaro weApex Council, VaDavid Dzatsunga, avo vanotiwo havaoni hurumende ichizovawedzerazve imwe mari gore rino nekuda kwereferendamu pamwe nesarudzo izvo zviri kutarisirwa gore rino.
Asi rimwe sangano revarairidzi reZimbabwe Teachers Association, Zimta, rinotiwo rinotambira zvaitwa nehurumende sezvo yavapa pekutangira, zvichitariswa kuti vashandi havana chikwata chinovamirira munhaurirano.
Hurukuro navaDavid Dzatsunga


text:
Rutsaudzo rwechiedza
Muchidzidzo fundoyetsimba, rutsaudzo rwechiedza (refraction of light in English) rwunotaura kubhendeswa nokushandurwa rudzivo kunoita masaisai kana achipfuura muhwendedzo (medium) hwakasiyana. Panoshanduka hwendedzo, muchacha wesaisai unoshanduka asi hwiriro hwemasaisai haushanduke. Rutsaudzo rwechiedza runoonekwa kana masaisai achisvika pahwendedzo negonyo risiri 90o kana 0o. Rutsaudzo rwechiedza runonyanya kuonekwa pamasaisai echiedza, asi runoitikawo kana masaisai emuriro achipfuura muhwendedzo hwakasiyana. Rutsaudzo runoitika kana masaisai emvura achipfuura mumvura yakadzika zvakasiyana. Chiitiko chekukombamiswa kana kutsaudzwa kwechiedza pakati pehwendedzo huviri chinotsanangurwa nemutemo waSnell unonyorwa sezvinotevera:
Pane hwendedzo huviri huri kudarikwa nesaisai rine dendera pa mineti rakafanana, rheshiyo yemasine egonyo rokusvika θ1 negonyo rerutsaudzo θ2 yakaenzana nerheshiyo yemuchacha muhwendedzo mbiri (v1 / v2). Zvakare rheshiyo idzi dzakaenzana nemusunamiswa werheshiyo dzemutendeki werutsaudzo, (n2 / n1):
Kurerutsa mutauro[chinja | edit source]
- Mutendeki werutsaudzo - refractive index.
- Gonyo rokusvika - Angle of incidence.
- Gonyo rerutsaudzo - Angle of refraction.
- Kutsauka zvinoreva kubva panzira nyanga iri kufambwa nayo kuchiendwa neimwe ine rudzivo (direction) rwakasiyana.
Tsananguro[chinja | edit source]
Rutsaudzo chiitiko chinoonekwa kana masaisai achidarika hwendedzo mbiri dzine mutendeki werutsaudzo wakasiyana. Pamuganhu wehwendedzo mbiri idzi, muchacha wemasaisai unoshandurwa, izvi zvokonzera kushandura kwerudzivo rwuri kufamba nemasaisai. Hurefu hwemasaisai hunoshanduka asi mudida wacho haushanduke.


text:
Chisuvi chemvura
Muchidzidzo cheTaranyika, chisuvi chemvura (watershed in English) zvinoreva nzvimbo yakakwirira yokuti kumativi ayo nzizi dzinoyerera dzichienda kwakasiyana. Nokumwe kutaura nzvimbo yakakwirira inopatsanura nzizi inonzi muzanda.
Somuenzaniso muZimbabwe chisuvi chemvura chinotevedza nzvimbo dzakakwirira pakavakirwa maguta anoti: Harare; Chegutu; Kadoma; Kwekwe; Gweru neBulawayo.
Kune rimwe divi nzizi dzinoyerera dzichienda kuMaodzanyemba kunodira kuna rwizi Zambezi. Nzizi dzinoti: rwizi Mazowe; rwizi Munyati; rwizi Hunyani dzinoyerera dzichinodira muna Zambezi.
Nekune rimwe divi dzinoyerera dzichienda mabvazuva dzichinodira muna Rwizi Runde naRwizi Save. Divi iri rine nzizi dzinoti: rwizi Tokwe; rwizi Chiredzi; rwizi Mutirikwe dzine mvura inonopinda kuMozambique ichinodira kugungwa reIndian Ocean.


text:
Leopold Takawira
Leopold Takawira igamba rehondo yeChimurengayakarwiwa nechinangwa chekusunungura nyika yeZimbabwe kubva kuutongi hweudzvanyiriri hwevarungu vakabva kuBritain. .
Leopold Takawira (1916-1970) akanga ari Vice President we Zimbabwe African National Union (ZANU). Murume uyu akanga ambotsigira National Democratic Party (NDP) pashure akazotsigira Zimbabwe African People's Union (ZAPU) .Leopold Takawira waizivikanwa nemutupo wake we Mhazi kana kuti 'Shumba yeChirumanzi'
VaTakawira vakazvarwa ku Chirumanzi, Victoria district mugore 1916. Vakadzidza muzvikoro zveRhodesia vakazonorava zvokuva mudzidzisi ku Mariannhill muguta re Natal, South Africa. VaTakawira vakazova Headmaster we Chipembere Government School ku Highfield. Vakazosiya basa rokudzidzisa vachinoshanda na Colonel David Stirling we Capricorn Africa Society, uko vakanoitwa Executive Officer.


text:
WASHINGTON—
Sangano remubatanidzwa wemasangano akazvimirira, reNANGO, rinoti rine hurongwa hwekugara pasi nemukuru wemapurisa, VaAugustine Chihuri, kuitira kuti vakurukure kwarinoti kushungurudzwa kwenhengo dzaro nemapurisa.
Mukuru weNANGO, VaCephas Zinhumwe, vati neChina vakaedza kusangana naVaChihuri kuti vasvitse nhunha dzavo, asi VaChihuri vakati vakanga vakabatikana.
Danho riri kutorwa neNANGO rinotevera kusungwa kwenhengo dzeCounselling Services Unit nhatu nemusi weMuvhuro muHarare dzichipomerwa mhosva yekuchengeta zvinhu zvisingabvumidzwi uye kunyora nyora midhuri muguta reBulawayo.
Nhengo nhatu idzi, idzo dziri kuramba mhosva yadziri kupomerwa, dzakazobvisiswa mari yechibatiso neChina kuti dzikwanise kutongwa dzichibva kudzimba.
Masangano ekodzero dzevanhu akawanda, kusanganisira reHuman Rights Watch, ari kushoropodza maitiro emapurisa aya.
Mugwaro raburitswa nesangano iri, Human Rights Watch yati kusungwa kwenhengo dzesangano iri kunosimudza kutya kwezvingangoitika mberi apo nyika yatarisana nesarudzo.
Muzinda weAmerica muHarare neChina wakashoropodzawo kupinda kwemapurisa mumahofisi esangano reCounselling Services Unit nemusi weMuvhuro.
Muzinda uyu unoti sangano iri rakanyoreswa zviri pamutemo richibatsira vanenge vashungurudzwa, zvisineyi nekuti ndeve bato ripi.
Hurukuro naVaCephas Zinhumwe


text:
HARARE—
Masangano anoshanda akazvimirira muZimbabwe achitungamirwa nebazi re United Nations rinoona nezvekubatsira vanhu neChipiri akaparura chirongwa chekutsvaka mamiriyoni zana nemakumi matatu emadhora ekuti abatsire nyika panyaya yenzara nezvimwe.
Vachiparura chirongwa ichi, mumiriri weUnited Nations muZimbabwe, VaAlain Noudehou, vati mari yavari kuda ishoma pane yavakatsvaga gore rapfuura nekuti zvinhu zviri kuita zvichinaka muZimbabwe.
Vati zvikamu makumi masere kubva muzana zvemari iyi zvichashandiswa mukutenga chikafu sezvo paine vanhu miriyoni nechidimbu vari kuda rubatsiro rwechifaku munyika.
Vati imwe inenge yasara ichashandiswa panyaya dzehutano, kuwanisa vanhu mvura yakachena pamwe nekubatsira vaye varukidzorwa kubva kunyika dzakaita seSouth Africa neBotswana.
Vatiwo masangano aya ari kushanda nebazi reCivil Protection Unity mukudzivirira njodzi dzinogona kuitika munyika vachiti homwe yavo yemari iyi kana kuti Emergency Response Fund ichagara iine mamiriyoni mashanu emadhora.
Munyori mubazi rezvekudyidzana nekushandira pamwe nedzimwe nyika, VaTadeous Chifamba, vatenda rubatsiro rwavari kuwana kubva kumasangano anopa rubatsiro asi vakati chave kudiwa neZimbabwe ikozvino rubatsiro rwebudiriro.
Vatiwo apo nyika yatarisana nesarudzo masangano aya haafaniri kupindira munyaya dzezvematongerwo enyika akahwanda nekupa rubatsiro.
Mumiriri weNorway muZimbabwe, Amai Ingebjorg Stfring, vatiwo masangano aya anofanira kushanda zvakajeka asina divi raakarerekera.
Gore rapfura masangano aya akawana rubatsiro rwemazana maviri emamiriyoni emadhora anove zvikamu makumi masere nezvitatu zvemari yaaitsvaga.
Zimbabwe ndiyo yakawana rubatsiro rwakakura kudarika pasi rose pasi pechirongwa ichi chinodaidzwa kuti consolidated appeals process.
Gore rino Zimbabwe yakasandura zita rechirongwa ichi uye yave kuchidaidza kuti Zimbabwe Humanitarian Gaps.
Nyaya Ina Irwin Chifera


text:
HARARE—
Mutungamiri wehurumende, VaMorgan Tsvangirai, vanoti bato ripi zvaro rinenge rakunda musarudzo dzegore rinouuya, rinofanirwa kuenderera mberi nechirongwa chekuvandudza hupfumi hwenyika, cheMedium Term Plan
, kana kuti MTP
, nekuti ndicho chete chirongwa chichakwanisa kusimudzira hupfumi hwenyika.
VaTsvangirai vataura pamusangano wekuongorora kuti chirongwa cheMTP
chakafamba sei mugore racho rekutanga. Chirongwa ichi ndechemakore mashanu, uye chakaparurwa muna Chikunguru gore rapera.
VaTsvangirai vatiwo zvakakosha kuti pave nesarudzo murunyararo vachiti munyika hamugoni kuve nebudiriro kana muine mhirizhonga.
VaTsvangirai vatiwo hapana muonera pamwe pavatungamiri vehurumende yemubatanidzwa izvo vati zviri kukanganisa zvikuru mabasa ekusimudzira hupfumi hwenyika.
Gurukota rinoona nezvekurongwa kwehupfumi, VaTapiwa Mashakada, vati MTP
haina kunyatsobudirira sezvaitarisirwa mugore rekutanga nekuda kwezvinhu zvakati kuti zvinosanganisira kushaikwa kwemari.
Zvichakadai, mapurisa ebazi re Police Band
aramba kuimba chimbo chenyika, National Anthem
, achiti aizoita izvi chete kana mutevedzeri wemutungamiri wenyika, Amai Joyce Mujuru, vave patebhuru yange iine vakuru vakuru. Amai Mujuru, avo vange vachifanira kuvepo pachiitiko ichi, vatumira gurukota remuhofisi mavo, VaSylvester Nguni kuti vavamirire.
VaAguni vaudza mapurisa aya kuti ndivo vange vakamirira Amai Mujuru asi mapurisa aya aramba kuridza National Anthem
.
Vanoongorora zvematongerwo enyika uye vachishanda nesangano re Institute for a Democratic Alternative of Zimbabwe, VaJoy Mabhenge, avo vange vapinda mumusangano uyu vashorawo zvakaitwa nemapurisa vachiti zvanyadzisa nyika pamberi pevanyarikani vemuno nevabva kune dzimwe nyika.
Musangano uyu wapinda nevamiriri veWorld Bank, African Development Bank, United Nations, vamiriri venyika dzakaita seChina neMalaysia pamwe nevambizimisi vemuno nekune dzimwe nyika.


text:
WASHINGTON DC—
Mutungamiri wehurumende, VaMorgan Tsvangirai, vasangana muHarare nemasangano akazvimirira oga ari pasi peCrisis in Zimbabwe Coalition vakaaudza pamire hurumende pane zvakawanda zvinosanganisira nyaya yegwaro rebumbiro idzva remitemo yenyika, referendamu pamwe nesarudzo.
Musangano uyu unonzi wazeyawo nyaya yekushungurudzwa kunonzi kuri kuitwa vemasangano akazvimirira nemapurisa, uye danho rebato reZanu PF rekurambidza masangano aya kuti ave nechekuita mukudzidziswa kwevanhu nezvebumbiro idzva.
VaTsvangirai vakakokwa nemasangano aya kuti vazvinzwire voga kwete kuita zvekunzwa munhau.
Mutauriri waVaTsvangirai, VaLuke Tamborinyoka, vanoti VaTsvangirai varatidzawo kushushikana kwavo nekushungurudzwa kuri kuitwa vemasangano akazvimirira, vakati vakatokurukura nezvenyaya ini nemutungamiri wenyika, VaRobert Mugabe.
Vatiwo nyaya iyi yakazeyiwa mudare remakurukota, iro rakazotuma makurukota ezvemukati menyika kuti aongorore nezvayo.
Mutauriri weCrisis in Zimbabwe Coalition, VaThabani Nyoni, vanoti kunyange hazvo vatsanangurirwa zvizhinji zvezvaida kunzwa, vagutsikana nezvimwe zvakabva kuna VaTsvangirai, asi zvimwe zvinoda kuonekwa nemabasa.
Hurukuro naVaLuke Tamborinyoka
Hurukuro naVaThabani Nyoni


text:
Kundengenyeka kwenyika
Kundengenyeka kwenyika (earthquake) chiitiko chekuti nyika inondengenyeka ichizunguzika pasi pachifamba.
- Nyika yatigere yakawumbwa nehwendefa dzemabwe dzakawarikwa dzichivhara matunhu Pasirose. Hwendefa idzi dzine mitswe nehwangwadza pakati padzo.
- Hwendefa idzi dzigere pamusoro pemabwe anokwata nekupisa. Hujoto hunosiyana munzvimbo dziri pamatunhu akasiyana; nokudaro hwendefa idzi dzinotambanuka kana hujoto hwakwira nokudzoka kana hwaderera.
- Mukufamba uku imwe nguva dzinokwesherana dzichitsvedza zviri nyore; imwe nguva dzinokochekerana dzoita mangange poshaya hwendefa inofamba. Zvadai fosi inosunda hwendefa idzi inoramba ichikwira padzinenge dzakarumana kudaro.
- Panozosvikwa nguva yekuti nzvimbo dzakabatana hadzichagona dzakurirwa nefosi iri kusunda. Ipapo hwendefa dzinopfutunuka dzotsukunyuka dzichibandana, kupetana nokukonzera kundengenyeka kwenyika. Panguva imwe cheteyo mabwe akanyauka ari pasi pehwendefa idzi anokwanisa kusimuka achiwana mukana wazaruka pamitswe inenge yawedzera kushama. Mabota emabwe aya anozotubuka panyika achive chikwatamabwe.
Nhoroondo[chinja | edit source]
Mugore ra2011 mumwedzi waMarch nyika yeJapan yakaita kudengenyeka kwenyika kwakasumudza mvura kubva mugungwa ikaita mafashama padunhu. Chiitiko ichi chakaparadza zvivakwa zvizhinji nehupenyu hwevanhu.
KuChamhembe kweAfrica kundengenyeka kwenyika kushoma; mugore ra2001 South Africa, Botswana neZimbabwe dzakanzwawo kundengenyeka kwenyika asi hapana zvivakwa zvakaparadzwa. Padambudziko iri musiki wakati ropafadza mudunhu reAfrica.


text:
Musenerera
Musenerera (Osmosis kuEnglish) chiitiko chinoonekwa chekuti nyungurudzi inowanikwa ichidarika rukanda runosarura zvinobvinina, ichibva kudivi rine gupuko renyungurwa rakadzikira kuenda kune gupuko wenyungurwa rakakwirira. Mhedzisiro yemusenerera ndeyekuti mativi maviri erukanda anenge ava negupuko rengunyudurwa rakaenzana.
Musenerera wakakosha pakurarama kwemadzinde nokuti ndiyo nzira inoshandisa kusveta mvura kubva muvhu ichitevedza nhengo dzedzinde dzamara yasvika kumashizha. Fertilizer ikawanda muvhu zvinokonzera kuti dzinde ritsve nokuti apa musenerera unenge woitika mvura ichibuda mudzinde kupinda muvhu; saka kuchinzi fertilizer isawanzwa.
Kupiwa kwezita[chinja | edit source]
Shoko rokuti musenerera rinotodza pane rekuti senerera rinoreva kumanikidzira kupinda kanzvimbo kadiki pakamanika. Kana kuri kuEnglish shoko rokuti osmosis rinotodza rechiGreek rekuti osmos rinoreva to thrust or push in – izvozvi zvokusundira kana kusenerera kupinda pakamanika ndizvo zvinoitika neosmosis..
Shoko rokuti gupuko (concentration kuEnglish) rinoreva huwandu hwenyungurwa yakanyungudutswa mumunyungu huchipimwa pachiyero chimwechete chehuwandu hwemunyungu. Huwandu hwemunyungu huri kucherechedzwa hunokwanisa kunge huri huremu kana mumhu. Shoko iri rinotodzana nerinoti kukupuka rinoreva kupfuma, kukuputsa roreva kupfumisa.
Kurerutsa Mutauro[chinja | edit source]
- Mvura inotorwa muvhu kupinda kumidzi yemuti kuburikidza nemusenerera.
- Osmotic pressure inenge yonzi - puresha yemusenerera.
- Reverse osmosis inenge yonzi - musenerera wenhendashure.


text:
Garwe
Garwe (crocodile in English) imhuka inogara mumvura inowanikwa munzvimbo inodziya ye "tropics" mumatunhu ari kuAfrica, Asia neAustralia. Makarwe anogara mumvura isina munyu munzizi, nyanza, madziva nematoro.
Makarwe anodya nyama inosanganisira hove; mhuka dzemumvura nemhuka dzepadunhu. Mune dzimwe nyika makarwe anopfuyiwa pamapurazi, matehwe acho achizoshandiswa kugadzira shangu nemabheki emadzimai. Nyama yemuskwe wegarwe inokosheswa semutakunanzva kunzvimbo dzinoshanyirwa dzakaita se Victoria Falls. Nyama iyi inotaridzika senyama yehuku.
Mazita emhuri[chinja | edit source]
Kune mazita emhuri ane chekuita negarwe. Mamwe ndiwo anoti: Garwe, Ngwena, Gambinga, Gushungo.


text:
Pimanyika
Contents
Pimanyika[chinja | edit source]
Pimanyika (Geometry in English) chidzidzo chinowongorora mibvunzo pamusoro pezvinotevera:
- Kaumbirwo kakaitwa zviumbwa tichitarisa kupimwa kwemativi nemagonyo;
- Kupa mitemo inotsanangudza, kufananidza, nokusiyanisa chiumbwa chimwe nechimwe;
- Kududza kuti chiumbwa chiri papi zvichifananidzwa nepane chimwe chiumbwa.
- Kukura kwakaita nzvimbo;
- Kududza kuti nzvimbo iri papi zvichifananidzwa nepane imwe nzvimbo;
Chinangwa[chinja | edit source]
Chinangwa chechinyorwa chino kuparura nhaurwa yezvidzidzo zvePimanyika tichitaura neChiShona. Pakutanga mazita achapiwa kune izvo zvatinosangana nazvo pakupima nzvimbo nezviumbwa. Mazita eShona achadudzirwa zvakare pachishandiswa mazwi ariko kuChirungu. Nokuda kwekuti mamwe mazwi haasati aveko kuChiShona pachange pachipiwa mazita matsva, zvichibatsira kuumba mutauro wedu takatarisana neumhizha Pimanyika.
Mashoko Anowanikwa Muzvidzidzo zvePimanyika[chinja | edit source]
Chiyero chekupimisa (Unit of measure)- pakupimwa kunoitwa zvinopimwa pane mwero yakatarwa pamutemo (pasirose) kuti ishandiswe kupima mipimo yakasiyana inodaidzwa nemazita akasiyana. Sokuti kana tichipima nhambwe tinoshandisa chiyero chinonzi mita (metre).
Mutsetse kana kuti mutsara (line) - iri izwi rinotsanangudza mutaro wakanyorwa ungave wakati twasa kana kuti une minyongo.
Chiumbwa (Shape)- chiumbwa chinogona kunge chine nzenda mbiri kana nzenda nhatu. Tsanangudzo yokuti nzenda chii iri kutevera mberi
Hurefu (length) - shoko iri rinoreva kureba kwenzvimbo kana ichipimwa
Hwasha (width) - shoko iri rinoreva kupamhama kwenzvimbo kana ichipimwa
Hudzamu (depth) - shoko rinoreva kudzika kwenzvimbo kana ichipimwa
Hukwidza (altitude, height) - shoko iri rinoreva kukwirira kwakaita nzvimbo.
Mukwava (mugwava) - iri izwi rapiwa rinoreva panosangana mitsetse miviri kana uso huviri (where two surfaces or lines meet to form an angle)
Gonyo (angle) iri izwi rapiwa rinoreva kushama kwakaita mukwava uri pakati pemitsetse miviri kana uso huviri. gonyo kana ichipimwa inopimwa nechiyero chinonzi dhigirii
Sambamba (parallel) - izwi iri rapiwa rinotsangangudza mitsetse miviri yakati twasa yakataramukana nhambwe dzakaenzana panzvimbo dzose kana nhambwe ichipimwa pakati pemitsetse iyi. Apa nhambwe inofanirwa kunge iri kupimwa kuchitevedzwa mitsetse wechitatu unocheka mitsetse miviri yokutanga. Mutsetse wechitatu unofanirwa kunge uchicheka miviri yokutanga pamukwava une gonyo rakaenzana panzvimbo dzose. Muenzaniso wemitsetse wakati sambamba isimbi mbiri dzenjanji nokuti dzinofamba dzakayererana asi dzisingapesane.
Twasuka (straight) - izwi rinotsanangudza mutsetse kana kuti uso hwakatichechetere kunge pamusoro pemvura yakagadzikana isina masaisai. Mutsetse uwu unenge usina gonyo kana munyonga.
Munyonga (Curve) - izwi iri rinotsanangudza mutsetse kana uso husina kuti twasa; panenge pane kutsveyama kana kutesva. Iri izwi richange rakakosha kana todzidza chidzidzo Kutara Mutaro (drawing graphs).
Hubumbe (convex) iri izwi rinotsanangudza chiumbwa chine uso hwakabumbira kunze. Mufananidzo ungapiwa kuumbwa kwakaitwa dumbu rakaguta kana kuti dutu revhu rinounganidzwa pakugadzira gandiwa rinoeredza mvura.
Hufombwe (Concave) - iri izwi rinotsanangudza chiumbwa chine uso hwakafovera mukati. Mufananidzo ungapiwa imbiya inopakurirwa usavi kana kuti mugero unocherwa pakugadzira gandiwa rinoeredza mvura.
Mutwi (Perpendicular, vertical) - iri izwi rapiwa kutsangudza uso kana mutsetse wakamira kuti tasa kubva panzvimbo kuenda mudenga kana pasi. Muenzaniso ungapiwa itambo yakasungirwa padavi remuti yakaremedzwa nedombo kuzasi kwainoperera. Tambo iyi inoita mutwi kudzika kubva padavi. Iri shoko rinotoredzera kubva pamutswi unoshandiswa kutswa muduri; pano ndasiyanisa zvishomane, asi pfungwa ichinge iripo yokuti mutswi kana uchitswa muduri unouya umire kuita "vertical" kana pedyo nokuva "vertical".
rurama (Right angled, normal) - mitsetse inosangana pamukwava ne90o ichange ichinzi yakarurama, uku kuri kutaura muchidumbu. Apa kufananidza kutaura kuri kuEnglish kunonzi "the wall is normal to the floor - which means wall forms angle of 90o with the wall.
Sandarara (Horizontal) - izwi rinoreva uso hwakatichechetere kunge pamusoro pemvura yakagadzikana isina masaisai. Mutsetse wakatichechtere semvura unonzi musandarara.
Mutsendo (Plane, flat area) - izwi iri rapiwa richireva uso hwakatichechetere kunge pamusoro pemvura. Mutsendo unogonga kunge wakamiswa wakaita mutwi kana kurara kuti sandarara kana kurereka neipi zvayo gonyo. Izwi iri ririkutorwa kubva pamutsendo chinova chombo chinoshandiswa nevanoveza mapuranga. Mutsendo (plane KuChirungu) unoshandiswa kuveza mapuranga kuti puranga rive neuso hwakati chechetere husina makomba uye husina kumanzika. Mutsendo uso hune nzenda mbiri chete, hwasha nehurefu; mutsendo hauna hudzamu.
Nharaunda (Area) - izwi rinoreva kukura kwakaita nzvimbo kana hwasha huchitsinhaniswa nehurefu hwenzvimbo iyoyo.
Chiso(surface)- iyi inzvimbo ine miganhu unotarwa nehwasha uye hurefu asi pasina hudzamu. Muenzaniso ungapiwa ndeuyo watinoouna takatarisa pamusoro petafura.
Mumhu (Volume) - iri izwi rapiwa kuti rireve kukura kwakaita nzvimbo kana hwasha, hurefu, nehudzamu zvatsinhaniswa. Shoko iri rinoreva kukura kwakaita munhu, mhuka kana chinhu mukutaura kwemazuva ose. Ndiro shoko randaona riri pedyo kutsanangudza volume.
Poyindi (point) - iri rinotsangura kanzvimbo katokotoko, katopoka, kasina hwasha, hurefu, kana hudzamu. Takatsimbidzira penzura papepa tingaedzesera kucherechedza poyindi; asi kana nepo dowo rinoitwa nemurumo wepenzura rine nhambwe - poyindi hachina nhambwe.
Nzenda (dimensions) rinoreva nhamba shomane (minimum) yezviringani inokwana kudoma pane poyindi munzvimbo iri kutaurwa nezvayo. Iri shoko rinotsanangudza inonzi dimensions kuEnglish. Shoko iri rinotoredzera pane rokuti kuenda; saka 3-dimensiional shape unokwanisa kuenda uchitevedza mupimo wehwasha, hurefu, nehudzamu - nzenda nhatu.
- Mutsetse une nzenda imwe (1), hurefu chete.
- Chiumbwa chiri pauso hwakati sandarara (plane) chine nzenda mbiri (2), hwasha nehurefu. Somuenzaniso zviumbwa zvinoterevra zvine 2-nzenda: tsazano; gonyonhatu; kayiti zvichingodaro.
- Chiumbwa chine mumhu chinonzi chine nzenda nhatu (3); hwasha, hurefu, nehudzamu. Somuenzaniso zviumbwa zvinoterevra zvine 3-nzenda: dumba; charaka; zhumwi; chiwarikwa kana kuti chiware.
Zviringani (Coordinates KuChirungu) - zviringani zvinoringanisa (align) nhambwe dzinoverengwa dzichitevedza maakiso anotarwa akarurama kuti tigone kudoma pane poyindi chiri kutsvakwa. Izvi zvinoreva kuti nhambwe mbiri idzi, dzinokwanisa kunongedza poyindi chimwechete, chiricho choga - ipapo toti zvaringana nokuti hapana kurasika. Tichinge tatara maakiso ane zviringani nenzira iyi tinenge tave neGumbapamwe reZviringani (Coordinates System). Ruzivo urwu rwakaunganidzwa naRené Descartes paakanyora Gumbapamwe reZviringani raDescartes (Cartesian Coordinates System).
Tsazaniso (Equation) - iri izwi rinoreva chinyorwa chinotaridza kuti mativi maviri ezvakanyorwa akaenzana kana kuti anotaura zvakaenzana. Pakati pemativi maviri panonyorwa vara rinoti (=) rinotiudza kuti mativi maviri akaenzana pane zvose. Shoko iri rinotodza kubva pashoko reChiManyika rinoti kutsazana rinoreva kuenzana. Nokuda kwekuti mamwe mashoko haasiri anoshandiswa mazuvaose ndiri kukwereta mashoko iwayo ndichiita kuti ashande muchidzidzo chepimanyika.
Tsaza- (Equi-) - ichi chivakamberi chichange chiri kushandiswa kuratidza kuti zvakadomwa kumashure kwaicho chivakamberi ichi zvakaenzana uye zvakafanana. Tsaza- achange achishandiswa nenzira imwe inoshandiswa prefix equi- inoshandiswa kuEnglish pamwazwi akaita sa: equidistant; equilateral; equiangular. Sarudzo iyi yaitwa pachicherechedzwa kuti kufanana hazvirevi kuenzana; sokuti baba nemwana wavo nyangwe vakafanana, havana kuenzana.
Mutsazanisi (equator) - iri zita rapiwa kutsanangura mutsetse unopangidza panosangana uso hweurungano nemutsendo une goko rehuremu uye wakarurama neakiso yeurungano yacho. Kureva kuti mutsendo uyu wakaita mutwi neaksio uye kuti wakatakuraGoko rehuremu (centre of mass) yeurungano yacho. Iri zita rinoshandiswazve pakutsangudza kuumbwa kweRinopasi, (Earth).
Chidzudzani (Congruency) zvinoreva kuti zvivakwa zviviri zvine chiumbwa (shape) chakafanana uye hukuru (size) hwakaenzana. Izvi zvoreva kuti chiumbwa chokutanga chinokwanisa kushandurwa mamiriro kusvikira chati gedye-gedye kupindirana nechiumbwa chepiri; zvimwechitezvo tichitanga kushanda nechiumbwa chepiri.
Kupimirana (Symmetry)- iri izwi rinotaura kuti chiumbwa chine zvikamu zvakafanana pazvinhu zvose: kukura kwakaita magonyo, uwandu hwemativi, nhambwe dziri pamativi, uye kuringana kwakaita mativi nemagonyo. Zvikamu izvi zvinofananidzwa maringe neAkiso dzichatsanangurwa mberi. Shoko rokuti kupimirana rinobva pakuti chikamu chimwe nechimwe chinoita kunge chidhindo chechimwe - takapima chikamu chokutanga zvakafanana nokunge tapima chikamu chepiri. Kumipirana kunotsangudza zvizere chinyorwa chine zita irori.
Mashoko Anomirira Zviumbwa[chinja | edit source]
Pachikamu chiri pamusoro pataurwa mazita anosanganisira gonyo (angle) nemukwava (intersection of lines and surfaces). Tichasimuka apa tichipa mazita tichiumba kubva pamashoko maviri aya.
Gonyozhinji (Polygon): KuChirungu izwi rokuti "polygon" rinoreva chiumbwa chine mativi mazhinji uye gonyo zhinji. Mitsetse inobatana pamukwava inenge iri yakati twasa. Shoko rinoti "poly" rinoreva "many" - kuwanda. Shoko rinoti "gon" rinobva pashoko rekuti "gonia" (Latin) rinoreva "bent" kana kuti "ankle". Isu kuChiShona tichapa zita rokuti gonyozhinji kududzira shoko rokuti "polygon". Zvichinge zvamira nenzira iyoyi hazvichanetsi kupa mazita eShona kuzviumbwa; tinenge toverenga kuti chiumbwa chine gonyo (mikwava) ngani kana kuti mativi mangani.
- Triangle ine mativi matatu inenge yonzi gonyonhatu.
- Quadrilateral ine mativi mana inenge yonzi gonyoina.
- Pentagon ine mativi mashanu inenge yonzi gonyoshanu.
Tinoramba tichienda kusvika decagon ine mativi gumi ichinzi gonyogumi zvichingodaro.
Tichiri ipapo zvakafanira kuti tionesane kuti gonyozhinji rega-rega rakaumbwa riine mativi anoverengwa kuenzana nemikwava (gonyo) iri mukati mechiumbwa ichocho.
Gonyonhatu: Tichataura pamusoro pemarudzi egonyonhatu; aya anotumidzwa mazita zvichienderana nekupimwa kwemativi uye gonyo dziri paari. Kune gonyonhatu tsazakose (equilateral triangle) - iri rine mativi ose akaenza uye gonyo nhatu dzose dzakaenzana. Kune gonyonhatu mutseyekwa (scalene triangle) - iri rine mativi ose ane nhambwe dzakasiyana uye gonyo nhatu dzose dzakasiyana. Hazvinei gonyonhatu mutseyekwa agara nedivi ripi anotaridzika seanorerekera (kana kuwandira) kune rimwe divi nguva dzose. Kune gonyonhatu tsazamaviri (isosceles triangle) - iri rine mativi maviri akaenzana, negonyo mbiri dzakaenzana. Kunoitawo gonyonhatu yemutwi (right-angled triangle) - iyi ine mativi maviri anosvika pamukwava une gonyo re 90o.
Gonyonhatu yemutwi: Mativi matatu egonyonhatu iri anopiwa mazita akasiyana zvichibva pamamiriro akaita gonyonhatu. Kune mativi maviri anosvika pamukwava une gonyo ye 90o; pamativi aya rokutanga rikanzi hwaro(adjacent), repiri richabva ranzi darisanwa (opposite side). Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nemutwi.
Sarudzo yokuti darisanwa idivi ripi uye hwaro divi ripi inodudzirwa nokuti timire mugonyo ripi. Muzendami ndiye murefu anoramba aine zita rimwechete - uyu haachinje. Divi rakabatana negonyo ratiri kushanda naro ndiro rinova hwaro, repiri rakaita mutwi nehwaro ndiro rinova darisanwa. Zvizhinji zvichatsanangurwa muchikamu chePimagonyonhatu, (trigonometry) chichatevera mberi.
Tsananguro: Iro shoko reChirungu rinoti hypotenuse rinomborevei? Shoko rokuti hypo rinobva pashoko reLatin rinoreva kuti under. Shoko rokuti tenuse rinobva zvakare kuLatin richireva kuti stretched. Vakare vakatanga chidzidzo Kupimanyika vakacherechedza vakaona divi refu regonyonhatu richitaridzika seratatamurwa kana kuti paChirungu riri under tension or stretched. Vakare ava vakaenda mberi kwedu vaipawo mazita maererano nemaonero avaiita panguva yavo - ini ndinoonawo zvakafanira kuti kuChiShona tipe mazita maererano nemaonero edu sekuitawo kwakaita vakare vakaumba chidzidzo ichi kuChirungu. Nekukurawo kweruzivo tinoramba tichivandudza chidzidzo ichi kuti chitsangure zvine hudzamu hunokurawo.
Denderedzwa (circle kuEnglish)
Nhara (Radius)- iri izita remutsetse unobatanidza goko redenderedzwa nemuganhu wedenderedzwa; nhara ndiyo inotara panogumira denderedzwa. Izwi iri rinoshaniswazve kutsanangudza mutsetse unobatanidza goko reurungano, neuso hweurungano - uso hweurungano hune nhambwe dzakaenzana panzvimbo dzose kubva pagoko.
Gurapakati (Diameter) - uyu mutsetse unopfuura nepakati (centre) redenderedzwa uchinobata muganhu panzvimbo mbiri. Mutsetse uyu unotema denderedzwa kuita zvikamu zviviri zvakaenzana.
Guramakonyo (Diagonal muChiRungu) - iri izwi rinoreva mutsetse wakati twasa unobva pagonyo uchidanha nemukati megonyozhinji kuenda pane rimwe gonyo. Guramakonyo rinobatanidza makonyo asina kutevedzana chete. Kana chiumbwa chiri skweya, guramakonyo rinobatanidza goko (centre) negonyo mbiri dzakatarisana. Zviumbwa zvine mativi anodarika mana zvinoita zviguramakonyo zvinodarika maviri.
Pimamuganhu (Perimeter) - iri izita rinopiwa nhambwe yemitsetse inovaka chiumbwa chine nzenda mbiri. KuChiShona tichashandisa zita rimwechete kududza pimamuganhu yezviumbwa zvose kusanganisira denderedzwa.
Zhumwi (Prism) - chiumbwa chine nzenda nhatu (3-dimensional) chinotaridzika kunge chiumbwa chine nzenda mbiri chakatatamurwa zvichitevedza kunoenda mutwi unobva pahwaro. (Appears like a 2-dimensional shape that has been translated along a line perpendicular to the base, so that all parallel cross-sections have the same shape) Somuenzaniso, zhumwi regonyonhatu (triangular prism) rine uso huviri hwakati sambamba; mucheko yose yakati sambamba nemiviri yarehwa pamusoro inenge ine chiumbwa chegonyonhatu zvakare.
Chikunguru (cylinder kuEnglish) zvinoreva chiumbwa chine uso hutatu; huviri hwakati sambamba, hwechitatu hune mucheko wedenderedzwa. Huso hwechitatu hunobatanidza huviri hwakati sambamba. Chikunguru ndiwo muenzaniso wezhumwi redenderedzwa.
Mucheko (Cross-section) - iri shoko rinoreva uso hunoonekwa kana chiumbwa chine mumhu chachekwa. Chiumbwa chinogona chiri kuchekwa zvichitevedza: mutsetse wakati sambamba nehwaro hwachakagara nacho, mutsetse wakarurama pahwaro, kana mutsetse unoita gonyo ripi zvaro pahwaro.
Nharaunda yeMucheko (Cross-sectional area) - izwi iri rinotaura kukura kweuso hunoonekwa kana zhumwi yachekwa. Muzvinyorwa zviri kutevera tichange tichidzidza pamusoro petsazaniso dzekutsvaka kukura kwakaita nharaunda yeMucheko
Gonyoina sambamba (Parallelogram) - ichi chiumbwa chine mativi mana - mativi maviri akati sambamba anenge akaenzana - uye gonyo mbiri dzinobatanidzwa nedanhamakonyo dzinenge dzakaenzana.
Skweya (Square) iri shoko rinoreva chiumbwa chine mativi mana ose akaenzana negonyo ina dzose dzakaenzana. Skweya iri mubandiko wegonyoina.
Gonyoina tsazamativi (Rhombus) - iri izwi rinoreva gonyoina rine mativi akaenzana nhambwe. gonyo dzemukati dzakatarisana dzinenge dzakaenzana zvakare. Chiumbwa ichi chine madanhamakonyo maviri anochekana negonyo re 90o. Skweya iri pamupanda wegonyoina tsazamativi zvakare.
Gonyoina tsazamakonyo (Rectangle) - iri izwi rapiwa kureva chiumbwa chine makonyo mana ose akaenzana; gonyo rimwe nerimwe riine 90o. Mativi maviri akatarisana anenge akaenzana uye akati sambamba. Skweya rinogona kupinda pamupanda wechiumbwa ichi asi kazhinji tinosarudza kuti skweya rimire roga.
Gonyoina sambambiri (Trapezium, trapezoid) - sokutaura kwezita racho, chiumbwa ichi chine mativi mana; zvakare chine mativi maviri akati sambamba.
Urungano (Sphere) - izwi iri rinoreva chiumbwa chakaurungana kuita bhora. Nokumwe kutaura tinogona kupa zita rokuti chimburungwa.
Charaka (Cone) - iri izwi rinoreva chiumbwa chine uso huviri, humwe huri hwaro hwedenderedzwa hwakati sandarara hwepiri huri uso hunopfirira hwaro kusvika pachisuvi (apex). Nguva zhinji chisuvi chinenge chakaita kururama nepakati pedenderedzwa riri pauso hunova hwaro. Shoko reShona iri rinotodzana necharaka chinowanikwa paduwo rinoteyeswa hove rine kuumbwa kwe cone - hove inopinda nekwakapamhama, yave mukati charaka chakamanika zvokuti hove itadze kubuda.
Denderende (Ellipse) - iri zita rinoreva munyonga uri pamutsendo, unoonekwa panochekwa charaka zvichitevedza mutsendo nenzira inopa munyonga wakavharwa kwese (closed curve). Izvi zvinoreva kuti mutsendo wacho unocheka nenzira yokuti chiumbwa chinosara pachekwa chine munyonga chete pasina mutsetse wakati twasa; mutsendo haucheke hwaro kana chisuvi chiri pacharaka. Muenzaniso wedenderende ndiro boterekwa rinowanikwa Earth iri kupotereta zuva, kamwe pagore.
Dumba (Pyramid)- iri shoko rinotoredzera kubva pachiumbwa chinoonekwa kana tichitema mashanga echigabe nokuamisa kuita matumba. Tiri muchidzidzo Pimanyika kune marudzi ematumba anodanwa zvakasiyana zvichienderana nechiumbwa chiri pahwaro hwedumba racho. Sokuti kune: dumba regonyonhanhatu (hexagonal pyramid); kwoita dumba reSkweya (square based pyramid); dumba regonyonhatu (triangular pyramid); dumba regonyoina tsazamakonyo (rectangular pyramid), zvichingodaro.
Akiso (Axis)- uyu mutsetse uri pakati pechiumbwa kana zviumbwa unoshandiswa kufananidza kupimirana kwechiumbwa. Kana chiumbwa chine kupimirana, zvinoreva kuti zviri kumativi maviri emutsetse iwoyu zvinenge zvakaenzanza huremu nekuumbwa.


text:
HARARE—
Magweta anodarika zana aratidzira muHarare neChitatu achiti haasi kufara nemabatirwo aari kuitwa nehurumende panguva yaanenge achiita basa rawo.
Magweta aya aungana muHarare Gardens ndokutanga kuratidzira akananga kudare reparamende kwaasiya gwaro renhuna dzavo.
Kubva paparamende, magweta aya aenda zvakare negwaro ravo renyunyuto kudare repamusorosoro, kumahofisi egweta guru rehurumende, kumahofisi egurukota rezvebazi remitemo, ndokuzopedzisira nekudare repamusoro.
Magweta aya asiyawo magwaro enyunyuto kuhofisi yemutungamiri wenyika, VaRobert Mugabe, pamwe nemutungamiri wehurumende, VaMorgan Tsvangirai.
Mutevedzeri wasachigaro wesangano remagweta anorwira kodzero dzevanhu re Zimbabwe Lawyers for Human Rights, kana kuti ZLHR, Amai Precious Chakasikwa, vati magweta haasi kufara nemabatirwo avari kuitwa nehurumende panguva yavanenge vachiita basa ravo.
Izvi zvatsinhirwa nemutevedzeri wemunyori musangano re Law Society of Zimbabwe, Va Wilbert Mandinde.
VaMandinde vati vave kutyira kuti magweta achashungurudzwa zvakanyanya munguva yesarudzo idzo dzakatarisirwa kuitwa gore rinouya uye vakurudzira hurumende kuti iwone zvaingaite.
Mutungamiri weZLHR, Muzvare Irene Petras, vatiwo chinovarwadza ndechekuti hapana matanho ari kutorwa nehurumende kana vachinge vaenda nezvichemo kwairi.
Kuratidzirwa kwaitwa nemagweta aya, kuchitungamirwa nesangano reZLHR, kwanga kwakanangana nezuva rekucherechedza kodzero dzevanhu pasi rose iro richacherechedza neMuvhuro.
Magweta aya anoti hurumende inofanira kucherechedzawo mitemo yekunze inoona nezvekuchengetedzwa kwemagweta pamwe nemashandiro awo kuitira kuti magweta emunyika awanikwe achishanda akasununguka.


text:
Sambamba
Muchidzidzo chePimanyika, sambamba (parallel) izwi rinotsangangudza mitsetse miviri yakati twasa yakataramukana nhambwe dzakaenzana panzvimbo dzose kana nhambwe ichipimwa pakati pemitsetse iyi. Apa nhambwe inofanirwa kunge iri kupimwa kuchitevedzwa mitsetse wechitatu unocheka mitsetse miviri yokutanga. Mutsetse wechitatu unofanirwa kunge uchicheka miviri iyi pamukwava une gonyo rakaenzana panzvimbo dzose. Muenzaniso wemitsetse wakati sambamba isimbi mbiri dzenjanji nokuti dzinofamba dzakayererana asi dzisingapesane.


text:
WASHINGTON—
Nyaya yebumbiro remitemo idzva inenge icharamba ichinetsa zvichitevera danho idzva rave kutorwa nebato reZanu PF rekuti zvinetswa zvichiri kuda kugadziriswa zvinosvika makumi matatu, izvo Zanu PF inoti inoda kuti zvitange zvawiriranwa pasati pataurwa nezvegwaro rebumbiro.
Mumwe wemasachigaro eCOPAC, vachimirira Zanu PF, VaPaul Mangwana, vanoti kunyange hazvo bato ravo rine chido chekuti munyika muve nebumbiro idzva, harisi kuzotambira bumbiro risingaremekedzi zvakarwirwa nevanhu kuti nyika isununguke, zvakaita sekuendeswa kwemasimba kumatunhu nezvimwe.
Mashoko aimbobuda airatidza kuti misaridzirwa yaive mitanhatu chete, kwete makumi matatu ave kutaurwa neZanu PF aya.
VaMangwana vanoti vari kutarisira kusangana neMuvhuro kuitira kuti vagadzirise nyaya idzi, asi vazivisa kuti kana zvisina kuwiriranwa hapana bumbiro richabuda, zvichireva kuti sarudzo dzinenge dzoitwa nebumbiro riripo.
Muna Chikunguru, VaMangwana vakambobuda vachizvirova dundundu vachizivisa vana veZimbabwe kuti vakanga vapedza basa rebumbiro idzva uye vaigutsikana nezvavakanga vaita.
Asi gurukota rezvebumbiro nemabasa eparamende, VaEric Matinenga, vanoti havazivi kuti zvinetswa makumi matatu zvave kunzi neZanu PF zviripo izvi zvakabva kupi, asi vatenda kuti pachine zviri kutadza kuwiriranwa, kunyange hazvo vasina kubuda pachena kuti zvingani.
Hurukuro naVaMunyaradzi Paul Mangwana
Hurukuro naVaEric Matinenga


text:
Nguva dzezuva
Chinyorwa chino chinotaura pamusoro penguva dzezuva nematauriwo adzinoitwa muZimbabwe.
Contents
Mangwanani[chinja | edit source]
Nguva yemangwanani ndiyo nguva yokutanga kwezuva kubva pakuyedza kwezuva vanhu vachimuka. Nguva iyi inotaurwawo nenzira dzimwe dzakasiyana. Kubata jongwe muromo kunotaura kuti munhu amuka rungwanani machongwe asati akukuridza. Mashambanzou inguva yerungwanani zvakare apo panoonekwa nzou dzichienda kudziva kunonwa mvura nokugeza miviri yadzo. Mambakwedza kana kuti mavambakuyedza zvinoreva rungwanani pakutangisa kwawo.
Masikati[chinja | edit source]
Iyi inguva yokunge zuva rakwira zvichibva pana 12 masikati. Panguva iyi vanhu vanenge vokwazisana Masikati asi kwete maswera sei?. Rudziyakamwe inguva apo zuva rinopisa zvakanyanya; panguva iyi zuva rinenge riri pakati pedenga richirova nhongonya. Nokumwe kutaura nguva iyi inonzi yechikumura mabhachi.
Manheru[chinja | edit source]
Nguva yemanheru inotaurwa kana zuva rarereka paye parinenge ronodoka. Apa vanhu vanenge vokwazisana manheru, maswera sei?. Nguva iyi inotaurwa nenzira dzimwe dzakasiyana. Rubvunza vaeni inguva dzekunge zuva ronodoka vanhu vabva kumabasa kana kumunda apo paisvika vanhu mumisha kwobvunzwa kuti ko ndiani mueni asvika pamusha uyo. Nokumwe kutaura nguva iyi inokwanisa kunzi madeko.
Husiku[chinja | edit source]
Shoko rokuti husiku rinotaura nguva iyo zuva rinenge radoka kwasviba, kusisina vazhnji vanobata basa kana kufamba. Nguva iyi inobatanidza apo vanhu vanenge varara ichinopinda murungwanani.